text:
Orð og lag: Bogi Olsen og Martin Joensen
Eg havi keypt mær ein bil
ið koyrir hagar eg vil
kemur tú uppí
hann hevur kompakt-disk
– elektroniskt rútavisk
og hann bremsar væl
hann hevur fýra hjól
og háfjalssól og luktar væl
av leður og stál – hann hevur egna sál
og eg elski hann
Hann kostar hálva millión
meir enn tann hjá Jón
– hóskar til mín persón
tá eg trýsti á ein knapp
koyra vit um kapp
– tit hava ongan kjans
og tá eg seti hann
í garasjuna pakki eg hann inn
í floyal og vatt – mín egna skatt
á eg elski hann
Eg havi motormani – eg fái bert frið
í fimta gear
tá mítt skínandi stál rýkur fyrst í mál
á tá livi eg væl
eg havi motormani – um eg fari á glið
tað gerst ikki við
bert eg havi mín bil
kann verðin vera sum hon vil
Eg havi goldið kontant
eg havi onki lænt
tí eg havi ráð
eg havi fiskað nógv
og arbeitt í slógv
so eg havi ráð
kom bara upp í
so koyra vit alt Føroya land runt
– her er leður og stál – hann hevur egna sál
og eg elski hann
Eg havi motormani…Goym tekstin


c: text/html

text:
Vágar
Vágar er oyggj í Føroyum millum Mykines og Streymoy. Vágar er við sínum umleið 178 km2 triðstørsta oyggj í Føroyum, og her búgva umleið 3 túsund fólk. Vágar hevur vegasamband við meginøkið gjøgnum Vágatunnilin, sum var fyrsti undirsjóartunnil í Føroyum. Sambandið út í heim er eisini úr Vágum, har einasti flogvøllurin í Føroyum liggur.
Vágar eru eyðkendar við stóru vøtnunum Leitisvatni/Sørvágsvatni og Fjallavatni umframt smærri vøtnum, har væl liggur fyri at fiska. Hetta er størsta óbygda øki í Vágum. Øll strondin norðanfyri, frá Gásadali í vestri til Sandavágs í eystri, liggur sum ein stór nátturupark og gevur ríkar møguleikar fyri upplivingum. Størsti hólmarnir í landinum liggja vestanfyri, Tindhólmur og Mykineshólmur. Gistingartilboð í oynni eru Hotel, Vallaraheim, camping, Ból og Biti og summarhús, møguleiki er at eta á matstovu og kaféteria. Serstakt fyri Vágar er einasti flogvøllur í landinum. Hóast oyggin ikki hevur nógv smá vøtn, so eru tey tvey størstu vøtnini, Fjallavatn og Leitisvatn her. Í 2003 fekk oyggin fast samband um undirsjóvartunnil til Streymoynna.
Innihaldsyvirlit
Landafrøði[rætta | rætta wikitekst]
Norðasti landoddi er Slættanes, sunnasti Trælanípa. Móti landsynningi er Stakkurin og móti útnyrðingi Barðið. Uppi yvir Stakkinum stendur Trøllkonufingur. Vágar eru vøkur oyggj, her kunnu vit síggja stillar firðir, breiðar dalar, fuglaberg, høg fjøll, stór vøtn og stórar slættar. Langvegin gjøgnum oynna gongur ein breiður dalur, sum eitur Klovin, og í honum eru tvey størstu vøtn í Føroyum, Sørvágsvatn, studum kallað Leitisvatn, og Fjallavatn. Úr Sørvágsvatni fellur Bøsdalafossur. Fjøllini eru breið omaná og ikki brøtt uttan tey í útnyrðingshorninum. Tey hægstu eru Árnafjall (722 m), Eysturtindur (715 m) og Malinstindur (683 m). Brøtt berg eru um allar síður á oynni fram móti Vestmannasundi. Størstu áir eru Sjatlá og Repsá. Vestur úr sunnara armi á Sørvágslendinum eru hólmarnir Tindhólmur og Gáshólmur. Millum Vágalandið og Tindhólm standa tveir sjáldsama vakrir drangar. Gáshólmssund millum Tindhólm og Gáshólm og Stórasund millum Tindhólm og drangarnar eru ikki farbar uttanfyri kunnigar menn í góðum veðri. Innanfyri drangarnar er Drangasund.
Bygdir[rætta | rætta wikitekst]
35 % av fólkinum í Vágum búgva í Miðvági, 33 % búði í Sørvági og 27 % búði í Sandavági. Knøpp 5 % búðu samanlagt í hinum trimum bygdunum. Fólkatalið í oynni vaks við 158 fólkum frá 1. jan. 2005 til 1. januar 2011 [1].
- Gásadalur fólkatalið 1. jan. 2011 var 21
- Bøur fólkatalið 1. jan. 2011 var 74
- Sørvágur, fólkatalið 1. jan. 2011 var 1.016
- Vatnsoyrar fólkatalið 1. jan. 2011 var 53
- Miðvágur fólkatalið 1. jan. 2011 var 1.058
- Sandavágur fólkatalið 1. jan. 2011 var 825
- Slættanes †
- Víkar †
Myndir[rætta | rætta wikitekst]
Bøur og Tindhólmur
Sandavágur, kirkjan
Sí eisini[rætta | rætta wikitekst]
Keldur[rætta | rætta wikitekst]

robotstxt: allowed

filter: keep


text:
West Nordic Studies nógv fleiri altjóða umsóknir
Altjóða umsøkjararnir til West Nordic Studies-útbúgvingina í ár eru fleiri og eru úr ymiskum londum
Á heysti 2015 varð farið undir masterútbúgvingina West Nordic Studies, Governance and Sustainable Management. Talan er um sokallaða netverksútbúgving, t.v.s. at fleiri universitet samstarva um útbúgvingina. Hini universitetini eru tey í Bodø, Akureyri, Reykjavík og Nuuk. Útbúgvingin setur sær fyri at búgva kandidatarnar til at taka við teimum avbjóðingunum, sum globaliseringin hevur við sær í samfeløgunum í útnorðri.
Øktur áhugi uttan fyri Útnorðri
Veðurlagsbroytingarnar, ikki minst árinið av broytingunum í Arktis, hava helst við sær, at útbúgvingin eisini hevur áhuga millum onnur enn bara tey, sum búgva í økinum. 1. mars var var freistin at søkja fyri tey, sum ikki eru norðurlendingar. Talið á altjóða umsóknum kundi bent á, at West Nordic Studies-útbúgvingin hevur vakt ans uttanlands. Fimm altjóða umsóknir eru komnar, og tær eru frá umsøkjarum úr Bangladesj, Russlandi, Gana, Onglandi og Týsklandi. Í fjør vóru tær tvær, ein úr Niðurlondum og ein úr USA.
Útbúgvingin hevur rakt ein tørv
– Hetta eru sjálvandi ikki stór tøl. Men hetta er ein spildurnýggj útbúgving, so gongdin er gleðilig. Fyrispurningarnir uttaneftir um útbúgvingina eru nógv fleiri í tali, so eg eri sannførdur um, at økta umsøkjaratalið ikki er tilvild, men endurspeglar, at vit hava rakt ein tørv, eisini uttan fyri útnorðurøkið, sigur Lau Øfjord Blaxekjær, sum er úbúgvingarleiðari á West Nordic Studies-útbúgvingini.
Ikki ovfarin
Hann er ikki ovfarin av, at umsøkjarar eisini eru úr londum, sum ikki eru partur av útnorðri, t.d. úr Gana og Bangladesj. Hini universitetini í samstarvinum hava umsøkjarar úr Suðurkorea, Italia og Belgia umframt úr USA, Kanada og Svøríki.
– Heimurin verður alt meira samantvinnaður – politiskt, búskaparliga, logistiskt, sosialt – so tí kunnu eisini onnur øki enn tey í nærumhvørvinum vera sera viðkomandi fyri eitt land, sigur Lau Øfjord Blaxekjær, ið var ein teirra, ið tók stig til og fyrireikaði útbúgvingina.
Evsta mark er 9. mai fyri norðurlendingar
Eftir 9. mai verður greitt, hvussu nógvir studentar verða tiknir upp á masterútbúgvingini í West Nordic Studies, Governance and Sustainable Management, tí tá er umsóknarfreistin hjá føroyingum og øðrum norðurlendingum farin.
Lau Øfjord Blaxefjord fegnast eisini vegna tey føroysku lesandi um vaksandi útlendska áhugan.
- Hetta er ein altjóða útbúgving, og alt fer fram á enskum, og eitt størri tal av útlendskum lesandi fer eisini at styrkja altjóða umhvørvið í útbúgvingini, sigur leiðarin á West Nordic Studies-útbúgvingini at enda.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð og lag: Richard Eugene Blanchard
Týtt: Hákun Djurhuus
Upprunaheiti: Fill my cup, Lord
1. Eins og kvinnan har við brunnin, eg søkti
tað vatn, ið lítlan svala ber,
men tá eg hoyrdi Jesus tala:
Drekk av tí keldu, aldri tornar her.
Niðurlag: Fyll í steyp mítt,
áh, Harri, vatn títt,
tú kanst stilla tosta mín og trá,
Breyð av Himli gev mær, tað, sum metta kann!
Steyp mítt fyll, Harri, still gerst sál mín tá.
2. Heimsins fjøld so altrá søkir sær fyllu
í tí, sum tómt og fáfongt er.
Men ei tað metist við teir skattir,
sum lívið nú við Kristusi mær ber.
3. So, mín vinur, tær bert heimurin gevur
ein hungur, sum ei mettast kann,
men Jesus vil teg fegin frelsa,
bert tú í eyðmýkt kalla vilt á hann.


text:
Við okkara skipanum hevur tú altíð kontroll yvir innihaldi á tínari heimasíðu, óansæð hvar tú er staddur. Tað krevur bert at tú ert online og hevur atgongd til ein kagara so tú kann innrita á skipanina sum administrator... so er klárt at leggja tíðindi inn, broyta og upprætta síður v.m.
Spar dýrar konsulent ella marknarføringar tímar hvørja fer tú skal dagføra heimasíðuna. Her er tað tú sum hevur ræði av tíni heimasíðu og avgerð hvat og nær tú vil broyta síðuna ella partar av henni, alt uttan at brúka hjálp uttanfrá.
Øll kunnu vera við tá tað kemur til at dagføra eina heimasíðu. Í verðuleikanum virkar tað næstan sum tá tú t.d. brúkar forritið Word til at skriva tekstir við. Funkur og annað er so gott sum tað sama sum tað tú er kendur við frá Word.
Væl úr hondum greiddar loysnir til tey sum vilja meira…
Í staðin fyri - og við jøvnum millumrúmi, at seta teg í samband við ein vevstjóra, kann tú stýra alt sjálvur við okkara loysnum. Við modulum til okkara CMS loysnir, kann tú frá nú av vera harri yvir tína egnu heimasíðu.
CMS stendur fyri ContentManagmentSystem og merkir bert at tú sjálvur møguleikan at stýra innihaldi á heimasíðuni.
Hjá okkum nýtist tú bert at keypa tað tú hevur brúk fyri. Hevur tú t.d. bert brúk fyri at stýra innihaldi á tíni síðu og øll vanlig avsnit ella vanligar síður, nýtist tú bert at keypa grundmoduli. Við hesum kann tú td.:
Um tú hevur tørv á einari meira útbygdari loysn ella hevur tørv á, at senda tíðindabrøv v.m., hava vit sjálvandi loysnir til hetta eisini. Sí meira um okkara loysnir og modulir her ...
Tú er vælkomin at seta teg í samband við okkum og fáa eitt óforpligtandi prát við okkum um, hvat vit kunnu gera fyri teg í títt virkið.


text:
Ingi Samuelsen
03.07.2017 - 12:52
Ítróttur > Ítróttur > Fótbóltur
Enska fótbóltsfelagið Aston Villa, sum spælir í næstbestu deildini, er til reiðar at skriva undir sáttmála við fyrrverandi liðskiparan á enska landsliðnum, John Terry, sum til kappingarlok í ár spældi við meistaraliðnum Chelsea.
Sáttmálin verður helst undirskrivaður innan fyri 24 tímar, veit Sky Sports at siga í dag, tað eru bert tekniskir smálutir eftir innan klárt er at skriva undir. Eigarin av Aston villa, Tony Xia, hevur váttað tíðindini og ynskt Terry vælkomnan í felagið.
Sky Sports sigur, at talan er um ein árslangan sáttmála, og talan verður ikki um, at hann skal átaka sær venjarauppgávur. Venjarin, Steve Bruce, vil hava, at Terry fult út miðsavnar seg um at spæla. Fyri hetta fær John Terry tann mest lønandi sáttmálan, sum nakað felag í næstbestu deildini hevur gjørt vil leikara. Terry fær til dømis 4 milliónir pund, um tað eydnast Villa at flyta upp í Premier League aftur, skrivar Sky Sports.
Grannafelagið hjá Aston Villa, Birmingham City, hevur eisini roynt at fáa fatur á 36 ára gamla John Terry, sama hava Premier League feløg, sum West Bromwich Albion, Swansea og Bournemouth, skrivar Sky Sports.


text:
Afghanistan(Ávíst frá Afganistan)
Afghanistan (Persiskt: جمهوری اسلامی افغانستان, Pashtu: د افغانستان اسلامى جمهوري), ella Tað Islamska Lýðveldið Afghanistan er land í Miðeystur og Miðásia. Kabul er høvuðsstaðurin. Kabul hevur 2,99 mió íbúgvar. Aðrir stórir býir er Qandahar (329 300 íbúgvar), Herat (161 700 íbúgvar) og Mazare-Sharif (232 800 íbúgvar). Landið hevur mark við Turkmenistan, Usbekistan, Tadsjikistan, Kina, Pakistan og Iran. Afghanistan er av fátækastu londum í heiminum. Afghanistan er eitt land, har kríggj er gerandisdagur, og hvar fleiri børn læra at brúka eitt vápn enn ganga í skúla. Tað eru nógvir víðgongdir islamistar í landinum, men einaferð búðu her friðarelskandi buddhistar.
Innihaldsyvirlit
SøgaRætta
Í øldir hevur verið barst um yvirræðið í landinum, og serliga bretar og seinni russar hava verið grammir at taka landið. Seinastu 30 árini hevur blóðugt borgarakríggj syndrað landið, og enn eru eingi útlit fyri friði.
Afghanistan hevur eisini eina rokaliga søgu. Afghanski staturin, sum vit kenna hann í dag, uppstóð í 1746 undir Durrani-fúrstaættini, men yvirvaldið varð latið Stórabretlandi, heilt fram til Amanullah Kongur loysti í 1919. Síðan eru ellivu afghanskir leiðarar tiknir av ræði á ódemokratiskan hátt. Seinasta støðuga tíðarskeiðið í Afghanistan var millum 1933 og 1973, tá landið var undir leiðslu av Zahir Shah kongi. Men í 1973 framdi svágur kong, Mohammed Daoud Khan, eitt stjórnarkvett, ið setti gongd á enn eit óstøðugt tíðarskeið. Í 1978 vórðu Daoud og øll familja hansara tikin av døgum í enn einum kvetti, ið kommunistaflokkurin í landinum framdi. Longu í august sama ár byrjaði amerikanska stjórnin umvegis pakistansku fregnartænastuna, at stuðla mujahedin-hermonnum í bardaganum móti kommunistisku stjórnini, og tá stjórnin var í vanda fyri at missa valdið árið eftir, hersetti Sovjetsamveldið Afghanistan. Hetta hendi 24. desember 1979. Frælsisstríðið hjá Mujahedin vardi í tíggju ár og kostaði umleið 15.000 sovjetiskum hermonnum lívið, áðrenn viknandi samveldið í 1989 valdi at taka seg úr Afghanistan. Eftir hetta valdaði í stóran mun borgarakríggj í landinum, áðrenn Taliban, ið merkir lesandi, í 1996 tók ræðið í landinum og royndi at innføra strongu Sharia-lógina. Harvið gjørdist Afghanistan til eitt stað fyri Al-Qaeda. Í triðju øld gjørdu tey tvær standmyndir av Buddha norðan fyri høvuðstaðin Kabul. David Adams var tann seinasti vesturlendingurin, sum filmaði standmyndirnar, áðrenn Talibanhermenn sprongdu tær í spønir í 2001.
Tann amerikanska og bretska innrásin byrjaði 7. oktober 2001. Endamálið við innrásini í Afghanistan, ið var eitt beinleiðis aftursvar til hendingarnar 11. september 2001, tá Al-Qaeda framdi álop á World Trade Center og Pentagon í USA, var at fanga Osama bin Laden, sum helt til í landinum, gera enda á Al-Qaeda og taka Taliban-stýrið av ræði. Hálvanannan mánað seinni varð Taliban tikið av ræði og ein afghansk stjórn undir leiðslu av Hamid-Karzai innsett. Hóast tað eru yvir tíggju ár síðan, at USA leyp á Afghanistan, er støðan í landinum ófriðarlig og ótrygg. Friðarskapandi herdeildir, sum vóru settar á stovn av ST í 2001 og riknar av NATO síðan 2003, International Security Assistance Force, eru enn í landinum, og tað kemur ofta fyri, at útlendskir hermenn og hjálparfólk verða dripin. Ætlanin er, at seinastu amerikansku herdeildirnar skulu vera farnar úr Afghanistan 31. desember í 2014. Barack Obama hevur roynt at fáa afghanska forsetan Hamid-Karzai at ganga við til eina avtalu, sum loyvir nøkrum amerikanskum herdeildum at verða verandi aftan á tað. Valdið hjá Hamid Karzai, ið varð valdur til forseta í 2004, avmarkar seg í stóran mun til høvuðsstaðin Kabul, og restin av landinum verður stýrd av valdsmiklum ættarbólkahøvdingum og krígsharrum. Talan er um eitt sera samansett land við ikki minni enn 34 landslutum í fjallaríkum lendi, og tað ger tað torført at stýra.
BúskapurRætta
Afghanistan er eitt fátækt land, ið er tengt av, at fólkið hevur húsarhaldsdjór og dyrkar jørðina. Eingin nevniverd ídnaðarframleiðsla er í landinum, ið er heimins størsti framleiðari av opium. Tveir triðingar av fólkinum liva fyri undir tveir dollarar um dagin, og barnadeyðin er stórur --> 256 fyri hvørjar 1000 føðingar, verður sagt. Landið er turt og grýtut, og týdningarmestu ráevnini eru kol, natúrgass og jarnmálmur. Í 2010 livdu 40% undir fátakramerkið. Sovjetiska innrásin í 1979 gjørdi at búskaparliga støðan í landinum versnaði. Frá 1998 til 2001 var landið plágað av turki. Í 1970-árunum var landið sjálvbjargið við matframleiðslu og útflutti eisini nakað. Tá sovjetisku herdeildirnar fóru úr landinum í 1989 var matframleiðslan minka við meira enn einari helvt og talið av húsdjórum var nú bert 2/3 av tí sum tað var áðrenn hersetingin byrjaði. Vinnulívið batnaði tó eftir 2002 orsakað av altjóða hjálp og íløgur og at afghanar, sum vóru búsitandi í øðrum londum, sendu pengar heim. Ein týðandi partur av framgondini í landinum skyldast eisini, at fimm milliónir afghansk flóttafólk, sum búðu í grannalondunum, vendu heimaftur og hjálptu við til at byggja landið uppaftur. Arbeiðsloysið er stórt, í 2005 vóru 40% fólk arbeiðsleys. So mikið sum ein triðingur av BNP hjá Afghanistan kemur frá dyrkan av valmuum og ólógligum narkotiskum evnum sum opium og avleiddum evnum frá opium morfin og heroin og frá hasjframleiðslu.
FólkiðRætta
Um 2 milliónir flakkfólk eru í Afghanistan.
MálRætta
FólkasløgRætta
Fleiri enn 20 fólkasløg búgva í Afghanistan. Fyri sunnan eru pashtunar, ella afganar, ið er fjølmentasta fólkaslagið. Landið eitur eftir teimum, tí at teir hava havt ræði í landinum seinastu 200 árini. Í stórbýunum og á bygd í landnyrðingspartinum búgva tadjsjikar, ið tala dari, sum er skylt við persiskt, flestu teirra eru keypmenn. Hazarar (o.f.) búgva mitt inni í landinum.
ÁtrúnaðurRætta
Næstan allir afganar eru muslimar. Børnini verða lærd um islam bæði í bygdarmoskuni og í skúlanum. Ungdómurin gongur í madrasah (ein átrúnaðarligan miðnámsskúla. Her lærir hann at duga long brot úr Koranini uttanat og granska gudfrøði, islamskar lógir og skilvísi.
- Sunni-muslimar 80%
- Shi'a-muslimar 19%
- Onnur 1%
LandafrøðiRætta
Afghanistan er ímillum Miðásia og Indianes og hevur tí havt stóran týdning hermálsliga. Landslagið er ógvuliga fjølbroytt og skiftandi, við albeittum og grasfløtum, sløttum steinoyðimørkum, stórum vøtnum og høgum fjøllum. Fáir og vánaligir vegir eru í landinum, og har er eingin jarnbreyt.
LandslutirRætta
- 1. Badakhshan
- 2. Badghis
- 3. Baghlan
- 4. Balkh
- 5. Bamyan
- 6. Daykundi
- 7. Farah
- 8. Faryab
- 9. Ghazni
- 10. Ghor
- 11. Helmand
- 12. Herat
- 13. Jowzjan
- 14. Kabul
- 15. Kandahar
- 16. Kapisa
- 17. Khost
- 18. Konar
- 19. Kunduz
- 20. Laghman
- 21. Lowgar
- 22. Nangarhar
- 23. Nimruz
- 24. Nurestan
- 25. Oruzgan
- 26. Paktia
- 27. Paktika
- 28. Panjshir
- 29. Parvan
- 30. Samangan
- 31. Sare Pol
- 32. Takhar
- 33. Wardak
- 34. Zabol
MentanRætta
TónleikurRætta
Tónleikasiðvenja í Afghanistan er fjølbroytt og broytist alt eftir hvørjum øki ein er staddur og eftir etniskum bólkum og vísir bond til miðasiatiska, eysturlendska og indiska mentan. Hvør etniskur bólkur vísir sín serstøka stíl, serliga innan fólkatónleik. Luttinstrumentir í ymiskum skapi, stødd og etniskum variantum (robab, tanbur, dambura og dutar) eru sera vælumtókt. Floytur og trummur eru onnur dømi um vanlig ljóðføri. Annars eru fleiri ymisk sløg av floytum, obo-líknandi blásuinstrument (zurna), munnharpa, fingrasymbalur, trummur og onnur rútmuljóðføri. Frá gamlar tíð hevur tað verið vanligt, at tað eru flest menn ið eru tónleikarar, samstundis sum tað at vera tónleikari hevur lágan sosialan status. Síðan 1950-árini hevur útbreiðsla av tónleiki gjøgnum afghanskt radio ført til eitt meira jaligt sýn á tónleikaraleiklutin og samstundis eisini ført til eina sterkari ávirkan av tónleiki frá øðrum londum, eitt nú frá indiskum poptónleiki.


text:
Forfatter: FC Suðuroy
Raskir U7 dreingir til kapping í Leirvík
Leygardagin vóru U7 dreingirnar hjá okkum í Leirvík til kapping. Og hesu ungu spírarnir vóru so sera raskir og vunnu allar dystirnar.
Seinasta kapping hjá U11 gentum
Leygardagin vóru U11 genturnar í Sandavági, har seinasta kapping hjá teimum í ár var á skránni. Genturnar vunnu 2 dystir og spældu 2 dystir javnt.
Nógv lið á útivølli leygardagin
Leygardagin skulu aftur nógv av okkara ungdómsliðum norður um fjørð á útivøll. Hjá summum gongur leiðin til Sandavágs, øðrum til Eiðis ella Leirvíkar, og summi fara til Gøtu og onnur…
Nógvir dystir á skrá í vikuskiftinum
Komandi vikuskiftið eru nógvir dystir á skrá hjá FC Suðuroy. Fyrstu dystirnar eru fríggjakvøldið, og spælt verður eisini leygardagin og sunnudagin. Spælt verður bæði á útivølli og á heimavølli. Niðanfyri…
Nógv lið til útidystir leygardagin
Leygardagin 8. september eru nógvir dystir á skrá hjá ungdómsliðum hjá FC Suðuroy. Spælt verður á útivølli leygardagin og bæði G-U15, G-U13, G-U9, D-U13, D-U9 og D-U8 skulu í dyst.
Ungdómsdeildin útferð til kvinnulandsdyst
Týsdagin 4. september vóru fleiri av ungu kvinnuligu leikarunum hjá FC Suðuroy á útferð til kvinnulandsdystin á Tórsvølli ímillin FØROYAR og TYSKLAND.
Nógvir dystir á skrá í vikuskiftinum
Í vikuskiftinum eru nógvir dystir á skrá hjá FC Suðuroy, bæði á útivøllog á heimavølli á Eiðinum og í Marghøllini. Dystaryvirlit er niðanfyri.
Fleiri dystir leygardagin
Leygardagin skulu fleiri av okkara liðum í dyst norðanfjørðs. Bæði gentur og dreingir hjá U13 og hjá U11 skulu norðureftir leygardagin. Dystaryvirlit er niðanfyri.
FSF Street Cup 2018!
Í samband við NM kappingina hjá U17 landsliðnum, ið verður í Føroyum 5. til 11. august 2018, skipar FSF fyri Street fótbóltskapping fyri U7 til U11 dreingir / gentur á…
Væleydnaður fótbóltsskúli
Fríggjadagin 29. juni og leygardagin 30. juni skipaði FC Suðuroy saman við FSF fyri fótbóltsskúla í Vági.


text:
Kategori: Tíðindi
Nógv lið á ferð
Talið av liðum og leikarum hjá FC Suðuroy veksur í hvørjum. Hvørt vikuskifti eru dystir á skrá, bæði norðanfjørðs og í Suðuroynni.
Oldgirls og Oldboys
Kappingarskráin fyri Oldgirls 35+ og Oldboys 35+ og 45+ er nú løgd og fyrstu umførini verða 21. apríl.
U11-gentur góð úrslit leygardagin
Leygardagin vóru U11-gentur til kapping á Toftum.
U21 Nýggja deildin
Nyggja U21 deildin NÝGGJA U21 DEILDIN OG U21 LIÐIÐ HJÁ OKKUM SUÐUROYÐINGUM Við til at varveita fótbóltsáhugan og menna okkara ungu leikarar, sum partur av ungdómsdeildini. Deildin við fleiri árgangum,…
Dystir komandi vikuskifti
Komandi vikuskifti er aftur nógvur fótbóltur á skránni hjá FC Suðuroy og felagsliðnum hjá Suðringum.
Prøva og bíleggja búnar
Í morgin, ónsdagin, og tórsdagin frá kl. 16:30 til uml. 18:00 er møguligt at koma og prøva/bíleggja búna í Marghøllini.
Menningarætlan Barna og ungdómsfótbóltur í Føroyum
Høvuðsendamálið við menningarætlanini og gongdini eftir hana er at fáa fleiri børn og ung at spæla fótbólt í longri tíð og at hækka støðið á venjingunum. Menningarætlanin snýr seg um at skapa…
Verkætlan: Venja og menna bæði beinini
YMISKT LITAÐIR FÓTBÓLTSSOKKAR SKULU MINNA OKKUM Á ALTÍÐ AT VENJA/MENNA BÆÐI BEININI TIL VENJING OG Í DYSTUM
U13 ein javnan og eitt tap
U13 genturnar hjá FC Suðuroy spældu eisini fyrstu dystirnar í 2018 í dag.
U11 gentur í fyrstu kapping
FC Suðuroy hevur í ár arbeitt við uppraðfesting av gentu- og kvinnufótbóltinum. Og í dag vóru U11 gentur fyri fyrstu ferð í kapping.


text:
Heimahjálp verður veitt borgarum, sum hava tørv á persónligari hjálp, røkt ella stuðli við tí endamálið at fyribyrgja sjúku, stimbra sálarligu og likamligu heilsu og trivna borgarans, endurmenna mistan førleika, stimbra møguleika hins einstaka at klára seg sjálvan og veita røkt og umsorgan.
Heimahjálp verður veitt soleiðis:
- Heimahjálp kann í óavmarkaða tíð verða veitt pensjónistum, ið hava tørv á hjálp ella røkt orsakað av varandi sjúku ella breki
- Heimahjálp kann verða veitt fyribils í eitt styttri tíðarskeið orsakað av bráðfeingissjúku ella breki.
Gjaldið fyri hesa tænastu er ásett í kunngerð nr. 126 frá 17. des. 2014 um heimatænastu og gjald fyri heimatænastu, eldrarøkt o.a. Link til kunngerðina sæst niðast á síðuni.
Avgerð um at veita hjálp verður tikin við støði í eini fakligari meting, har starvsfólk hjá Roðanum kemur á heimavitjan.
Metingin tekur støði í førleika og tørvi borgarans og orkuni hjá privata netverkinum.
Um tørvur er á heimahjálp, ber til at venda sær til Roðan á tlf. 478200 yrkadagar millum kl. 09 – 15 ella senda umsóknarblað, sum fæst niðast á síðuni.
Deildarleiðari er Kristbjørg Toftegaard, sjúkrarøktarfrøðingur


text:
*** HVUSSU BLÍÐ FÓLKINI ERU ***
Eg veit ikki heilt hvat eg vantaði, áðrenn eg fór. Men eg var í hvussu er ikki klár uppá at møta einum so fittum fólkaslagi. Alt frá starvsfólkunum á flogvøllinum, til starvsfólk á matstovum og enntá fólki á gøtuni. Vit blivu møttar við einum smíli. Men starvsfólkini á hotellinum, vinna fyrsta plássi. Ikki tí vit búðu á einum soo fínum hotelli, men man kendi seg veruliga so forkelaðan. Vit skuldu gera so lítið sum gjørligt. Ikki opna nakra hurð, ikki flyta stólin, ikki lyfta viðførið osf. Og tey vóru so nógv til arbeiðis samstundis, at tey høvdu so nógv yvirskot og sóu út til at hugna sær. Hetta var so deiligt at síggja. Eg kendi meg ongantíð ótrygga, og vit upplivdu onki keðiligt.
*** HVUSSU LEKKURT HOTELLIÐ VAR ***
Hotellið var soo lekkurt! Beint tá vit komu inn, tók ein smílandi tanari ímóti okkum, við vælkomudrykki. (hetta minti meg um, SATC filmin, tá tær fýra koma til Abu Dhabi og verða reyvforkelaðar á hotellinum). Vit tríggjar høvdu eitt trýmans kamar, við einari kempi dupultsong og einari einkultari song. Har var eisini eitt deiligt wc og ein lítil terassa. Uttan fyri var svimjihylur og sólstólar. Hetta var bara so vakurt at vakna upp til hvønn morgun. Morgunmatar buffet’in var tann stórsta eg nakrantíð havi sæð. Høvdu tit bara vita, alt sum var at velja ímillum. Men so býtt sum eg eri, endaði eg ofta við at eta tað sama. Ein soo ótrúliga fitt genta stóð og gjørdi omelet hvønn morgun. Hon sá so glað og hjartagóð út, og so gjørdi hon tí leeekkrastu omelettina. Annars hevði hotellið allar hentleikar, sum spa, fitnessrúm, matstovu, barr osf. Um onkur ætlar sær til Thailand, vil eg heilt sikkurt viðmæla hotellið. Tað eitur Andaman Cannacia Resort & Spa – Kata Beach.
*** HVUSSU PRIMITIVT TEY BÚGVA ***
Longu tá vit koyrdu frá flogvøllinum, beit eg merki í hvussu øðrvísi húsini sóu út. Í mun til hvat vit eru von við, sá tað ikki pent út. Ein ferðaleigari á einum túri, fortaldi eitt sindur um hetta. Hann segði at tey ikki hava brúk fyri stórum húsum. Av tí at veðrið er so gott, so eru tey úti meðin partin av degnum. So vístu hann okkum nøkur hús. Tað veit denn, onkur av teimum vóru bara 2×2 metrar. Tað er ófatuligt hjá okkum at skilja, at man kann búgva soleiðis. Har var ikki ein gong ein madrassa at sova á, og man át og svav og alt annað í sama rúmi. Køkurin var náttúran, tí matin gjørdi man uttan fyri. Hann fortaldi tó eisini, at tí tað er so bíligt at eta á matstovum, so tað loysir seg betur, heldur enn at gera tað sjálvur. Man kann keypa ein máltíð á matstovu fyri 20kr og tað smakkar sooo væl! So í staðin fyri at hava flott hús, so valdi man heldur at hava flottan bil, segði hann, tí tað kundi man lættari vísa fram.
*** HVUSSU NÓGV MAN FÆR FYRI PENGARNAR ***
Nú koma vit til matin. Vit ótu úti á nógvum ymiskum matstovum. Mær dámar so væl thailendskan mat og tað kostaði simpulten onki! Tað eina kvøldið keypti eg ein ”red curry”, rís og ein drink. Eg fekk alt hetta fyri 70kr. Í Føroyum hevði eg skula givið umleið130kr bara fyri matin + 80 kr fyri drinkin. So hetta kendist sum tað reina luksus, og tað er altíð stuttligt. Tú kanst simpulten liva sum ein greivi har, uttan at brúka tað heilt villa. Fyrsta dagin vit komu, hildu vit at vit høvdu brúk fyri, massagu aftaná 17 tímar á ferð. Vit fingu thai massagu í ein tíma fyri 80kr og skal lova tykkum, at tær ikki spardu uppá kreftirnar. Harra jesus, annars toli eg nógv av, men tær bæði gingu uppiá okkum og strektu okkum í allar ættir, men altso tað var lekkurt. Síðani fingu vit bæði manicure og pedicure fyri bara 140kr tilsamans. Tær gjørdu sær so stóran ómak og vóru nakað so blíðar. Tað veit den, eg blívi heit um hjarta, bara við tankan um Thailandska fólkaslagið. Ikki undarligt at tað verður kallað ”The country of smiles”.
*** HVUSSU RÆÐULIGA GJARNA EG VIL SLEPPA AFTUR!!! ***
Tað veit den! Hetta hevur verið tann mest fantastiska ferðin. Simpulten sum eitt ævintýr, úr einum enda í annan. Vit hava upplivað soo nógv, sum er soo langt frá mínum gerandisdegi. So eg satsi 100% at koma aftur einaferð. Íjøssus, ongantíð for skjótt. Sjálvt langi flogtúrurin er fínur (eg siti í flogfarinum beint nú, og skrivi hetta). Vit hava hvør sítt sjónvarp, fult av nýggjum filmum, og her er nokk av plássi. Thailand er eitt fantastiskt land. Eg veit eg blívi við at snakka um hvussu fitt tey eru, men helle tað hevur stóran týdning. Tað ger Thailand túsund ferðir vakrari. Teirra gleði smittaði okkum, og tey hava stórt rós uppiborið.
So um tú umhugsar at fara onkra staðni at ferðast, so er hetta eitt upplagt val. Vit góvu ikki ein gong serliga nógv. Vit bíløgdu umvegis tui.dk og tað lág um 6.500 fyri flogferðaseðil og uppihaldið við morgunmati í 8 dagar. So tað kann lata seg gera (eisini tá man er lesandi). Spyrji endiliga um tit ynskja at vita meira.
M&K


text:
Tiltøk 2017
2017
25 ára hátíðarhald hjá Føroya Ellisakfør
[Les meira]
» Leygarkvøldið 25. februar 2017, kl. 1900
Tunnusláing
» Leygardagin 18. mars 2017, kl. 1600
Ársaðalfundur
» Týsdagin 25. apríl 2017, kl. 1400
Flaggdagshaldið. Vit møtast stundisliga kl. 1400 Yviri við Strond í hølum felagsins
» Leygardagin 6. mai 2017
MC-Boogie (H.O.G. Faroe Islands Chapter skipar fyri) [Les meira]
» Hósdagin 25. mai 2017
Útferð Kristi himmalsferðardag
» Leygardagin 17. juni 2017, kl. 1800
Miðsummargrill
» Leygardagin 26. august 2017, kl. 1200
MC-Boogie
Onnur tiltøk verða lýst nærri á okkara heimasíðu
www.ellisakfor.com og/ella við sms-boðum.
Annars skipa vit fyri hugnakvøldum við myndum og frásagnum frá eitt nú ferðum, sum limir okkara hava uppliva í farnu tíð. Eisini hesi tiltøk verða lýst nærri á heimasíðu okkara og/ella sms-boðum so hvørt onkur hevur hug at sýna nakað fram.
Hevur tú nakað uppá hjarta við myndum ella onkrari frásøgn, uppliving ella - you name it - so skriva til info@ellisakfor.com.


text:
Elektrikaralærlingar á virkisvitjan í Suðuroy5. oktober 2018
Í samband við útbúgvingina at læra til elektrikara er vanligt at fara námsferð. Mánamorgunin 1. oktober gekk leiðin til Suðuroyar, har ein 2 daga ferð umfataði virkisvitjanir á SEV-verkinum í Vági, Vágsverkið. Í sama viðfangið vitjaðu vit eisini í Marghøllini og Pálshøll. Týsdagin fingu vit sera forkunnuga rundvísing á spildurnýggja pelagiska virkinum hjá Varðanum.
Fríggjadagin 5. oktober er vitjan Havsbrún í Fuglafirði á skránni. Meir at frætta har frá seinni.


text:
- Tíðindi, mentan og ítróttur
Norðurlendska meistarastevnan hevur gingið væl
Tak niður
Í gjár setti Vár Erlingsdóttir Eidesgaard tvey nýggj føroysk met. Eitt í 200 metrum frí við tíðini 2:02.18. Sára Nysted átti metið áðrenn, sum var 2:02.60. Síðani eitt met í 100 metrum frí við tíðini 56.98 sekund, og har átti Vár sjálv metið áðrenn, og hon gjørdist við tí metinum eisini fyrsta føroyska kvinnan undir 57 sekund á 100 metra teininum.
Umframt Vár hevur Signhild Joensen eisini sett tvær ferðir føroyskt met í 100 metra ryggsvimjing fyrradagin, og í kvøld setti hon føroyskt met og vann gull í 200 metrum rygg. Óli Mortensen setti nýtt persónligt met og vann gull í 1500 metra frísvimjing fyrradagin.
Anita Ryggshamar Nysted, næstforkvinna í Svimjisambandi Føroya, er væl nøgd við úrslitini hjá svimjarunum.
Sí eisini


text:
Tað kom óvart á okkum í MFS, nú vit hugdu álitið hjá Fíggjarnevndini ígjøgnum, at Fíggjarnevndin hevur tikið eina heila millión frá Fróðskaparsetrinum.
Tað eru nógv fleiri, sum seinastu árini eru farin undir hægri lestur í Føroyum, og nýggjar útbúgvingar eru settar á stovn á Setrinum.
Hetta er ein jalig gongd, sum má halda fram, men tað, sum Fíggjarnevndin nú ger, er at siga við ung: Vit vilja ikki hava tykkum her, farið onkra aðrastaðni og útbúgvið tykkum. Tí tað er ongin ivi um, at tá Setrið verður niðurraðfest við eini heilari millión frá upprunauppskotinum, so fer tað at merkjast og er eitt týðiligt tekin til tey ungu.
Vit í MFS kunnu ikki ímynda okkum, at tann samgongan, sum nú situr, fer at taka undir við ætlanini hjá Fíggjarnevndini um at niðurraðfesta Setrið við einari heilari millión. Allir flokkar í samgonguni fóru til val uppá at uppraðfesta hægri lesnað, men samtykkir samgongan tað, sum fíggjarnevndin mælir til, so vóru hetta bert føgur orð, sigur Torstein Jóhannes Fríðfinsson, og tað eru vit vónbrotin av.
MFS heitir inniliga á samgonguna um at taka um endan, og fáa málið á beint aftur, so Fróðskaparsetrið fær neyðugu raðfestingina, so ung framvegis fara at velja Føroyar.
Vegna MFS
Torstein Jóhannes Fríðfinsson
Formaður í MFS


text:
Eisini í Danmark hava fyritøkurnar trupult við at manna ávís størv við røttu starvsfólkunum. Ein kanning vísur, at Danmark liggur á einum 19. plássi av OECD londunum, tá tað snýr seg um draga at sær og halda fast í væl útbúnari útlendskari arbeiðsmegi.
Ráðharrin fyri arbeiðsmarknaðarmál, Mette Frederiksen, hevur nú boðað frá, at tiltøk verða sett í verk fyri at bøta um møguleikarnar hjá donsku fyritøkunum at fáa útlendsk starvsfólk við røttu førleikunum. Ætlanin er at seta í verk eina skipan, har fyritøkurnar verða góðkendar frammanundan til at seta útlendsk starvsfólk í starv, hóast arbeiðs- og uppihaldsloyvið ikki er komið endaliga uppá pláss enn. Hetta er júst sama skipan, sum Løgtingið hevur samtykt skal vera galdandi fyri faklærda arbeiðsmegi í føroysku byggivinnuni, nú arbeiðsloysið er lægri enn 6%. Eftir tí sum er komið fram, ætla danir tó ikki, at teirra skipan skal avmarkast til ávísar vinnugreinar, ella at skipanin skal tengjast at einum ávísum arbeiðsloysisprosenti.
Onnur tiltøk, sum ætlanin er at seta í verk í Danmark, eru betri altjóða skúlar fyri børn hjá útlendingum og lættari atgongd fyri útlendskum íverksetarum.
Kelda: DI


text:
Jógvan Hugo Gardar
01.09.2014 - 02:53
Í morgin fer løgmaður, Kaj Leo Holm Johannesen til Íslands á arbeiðsferð. Á skránni er árligi Hoyvíksráðsfundurin. Harumframt skal løgmaður mánadagin luttaka á ársfundi hjá Útnorðurráðnum, har Bill Justinussen tekur við sum formaður í ráðnum.
Á ársfundinum luttaka eisini Aleqa Hammond, landsstýrisforkvinna og íslendski uttanríkisráðharrin Gunnar Bragi Sveinsson. Í hesum sambandið verður fundur, har tey trý fara at umrøða ætlanirnar at styrkja um útnorðursamstarvið soleiðis, at tað eisini fer at fevna um samstarv á ráðharrastigi.
Týsdagin verður árligi Hoyvíksráðsfundurin millum løgmann og íslendska uttanríkisráðharran. Møguleikin at Grønland verður partur av Hoyvíkssáttmálanum, hevur áður verið frammi, og Aleqa Hammond luttekur tí á fundinum sum eygleiðari.
Á skránni fyri Hoyvíksráðsfundin er milum annað útflutningur av heilivági og Nærabergmálið.
Hóast Nærabergmálið er loyst, og skipið farið til fiskiskap aftur, er ætlan løgmans at taka málið upp fyri at tryggja, at slík støða ikki endurtekur seg í framtíðini.


text:
Kelduskúlin
Gudloysi hevur fyrr meldað út, at vit onki hava ímóti einum kristnum frískúla og at tað enntá kann vera positivt av tí at vit so fáa ein møguliga minni missionerandi fólkaskúla. Hetta haldi eg enn, men eg kann tó ikki lata vera við at viðmerkja sumt, sum var sagt í Refleksjón her fyri…
Fínt nokk. Hav ein frískúla, sum byggir á kristin virðir. Missionera sum tit vilja, so leingi tit ikki bróta nakra lóg. Men hvat er tað eg hoyri um at brúka bíbliuna sum grundarlag undir fakum sum til dømis lívfrøði? Jastrid kláraði nokkso væl at vera óklár í sínum svari til Heina í Skorini, men Heini tyktiskt ikki at ivast í at skúlin ætlar sær at brúka skapanarsøguna sum grundarlag í lívfrøðiundirvísing. Hetta er ikki í lagið.
Jastrid kann insistera so nógv hon vil at ongin er neutralur og tað er eisini í lagið. Hvat ikki er í lagið, er at lúgva fyri børnum um hvussu djórini blivu, sum tey blivu. Kann Jastrid ikki bara gera sum fólkaskúlin og ignorera menningarlæruna? Akkurát hví heldur hon tað er í lagið at lúgva fyri næmingunum um hvat sannleikin er, og at hesin sannleikin ikki samsvarar við eina bókstavatrúgva lesing av bíbliuni?
Sum Hans Andrias Sølvará tosaði um, so burdi fólkaskúlin upplýst børn um hvussu veruleikin er. Børn skulu hava vitan og ikki meiningar í vitanargrundaðum fakum. Tað er í ordan at vera ósamd um hvørt boðskapurin í einari skaldsøgu er hesin ella hasin, men tað er ikki í ordan at vera ósamd um hvussu nógvar gradir eru tilsamans í vinklunum í einum tríkanti. Fólkaskúlin eigur at undirvísa í etableraðari vitan uttan at sáa iva. Tá tað kemur til ting vit onki vita um, skal fólkaskúlin ikki ræðast at siga at vit ikki vita, men tað er ikki rætt at undirminera veruliga vitan bara tí eins heilaga bók sigur nakað annað.
Eg kann so frøðast um at Sjúrður Skaale hevur uppdagað hvussu absurd fólkaskúlalógin er, og vónandi vakna aðrir politikarar við honum, so at tað ikki longur verður loyvt hjá fólkaskúlum at missionera. Vónandi verður eisini gjørt heilt klárt at átrúnaður uppá ongan hátt hoyrir heima í vísindaligari undirvísing.
Vitan er eitt. Trúgv er eitt annað. Eg veit at nógvir kreationistar hava ilt við at skilja, at menningarlæran er vitan og um eg var órein, so skyldaði eg uppá ein vánaligan fólkaskúla. Sannleikin er tó helst tann, at tey hava verið útsett fyri indoktrinering í sínum samkomum. Bara keðiligt at fólkaskúlin ikki gav teimum nakra barlast at standa ímóti við.
Merki: Ása Johannesen, fólkaskúlin, Keldan, kristniundirvísing, Miðlar


text:
ELEKTRA á Tjóðpallinum
28. januar 2017 verður grikska tragedian ELEKTRA, eftir Sofokles, frumsýnd á Tjóðpallinum. Vit hava hitt leikstjóran Kim Dambæk og scenografin Jan de Neergaard til eitt prát um, hvat 2500 ára gamli leikurin hevur at bjóða okkum í 2017.
‘Um vit klára at vera saman við okkara familju, ja, so vita vit eina rúgvu, og eru næstan før fyri at vera saman við hvørjum sum helst í heiminum. Tí vit vita øll, hvussu tað er, at royna at fáa alt at hanga saman í gerandisdegnum, við bæði næru og fjaru familjuna; og hetta er ein partur av tí, ið leikurin er um: Familjusambond. Og í Føroyum vita tit nógv, um at vera tætt knýtt at familjuni.’
Kensluligi longsulin eftir rættvísi. Tankin um hevnd. Hann hevur verið til, so leingi menniskjan hevur verið til.
Elektra er ein elligomul - men enn moderna – griksk tragedia. Hon tosar við okkurt møguliga íbúgvið, møguliga mentanarligt. Okkurt innan í okkum. Sum fannst tá, og sum finst enn:
‘Hví skulu vit spæla eina gamla grikska tragediu í Tórshavn í 2017? Jú tað er tí, at vit eru í ætt við ta mentanina, hon varð skrivað í. Eg eri sum menniskja áhugað í at vita - hvør eri eg? Hvaðani eri eg? Hvørjir tankar og hugmyndir ávirka meg? - Tí, um eg eri tilvitaður um tað, so kann eg møguliga broyta tað… ella fagna tí… ella…’ sigur leikstjórin Kim Dambæk.
Lat okkum gjøgnum sjónleik læra okkum í felag!
‘Um fólk fáa eina kenslu av, ikki at vera einsamøll við torgreidda og fjøkjasliga familjulívinum, so haldi eg, at vit eru komin langt ávegis. Vit rætta fólki eina hjálpandi hond og siga ‘soleiðis er tað, soleiðis hava vit tað eisini!’. Tí onkuntíð hevur man hug at drepa síni nærmastu!
Hevnd alir hevnd - tað steðgar ikki. Tann mentunarligi tankin – ið liggur sum grund fyri okkara fatan av rættvísi - er ein tanki, ið er verdur at bjóða av.
‘Vit mugu vera varin við at lata rættvísið byrtast úr kenslunum, tí so verður blóðbað oman á blóðbað. Heldur skulu vit lata lógina og skynsemið valda. Tað er trupult fyri okkum, tí tankin um ‘eyga fyri eyga, tonn fyri tonn’ er so djúpt rótfestur í okkum. Hetta, ið nýggjatestamentið kom við, ‘at venda hin kjálkan til’, er framvegis ógvuliga nýtt. Bæði hesi sjónarmiðini eru umboðað í leikinum - Elektra (Gunnvá Zachariasen) er ímyndin av ‘eyga fyri eyga, tonn fyri tonn’, meðan systir hennara Krysothemis (Durita Andreassen) er sum ein kvinnulig Kristus ímynd.’
Elektra er ein av mest populeru figurunum í griksku mytologiini. Heili tvær tragediur eru skrivaðar um Elektru. Onnur eftir Euripides og hin eftir Sofokles, sum verður at síggja á Tjóðpallinum 28. januar 2017 í útgávuni hjá Frank McGuinness og týðing hjá Hans Tórgarð.


text:
Tvey garanterað virðisbrøv uttan váða13-01-2006
Her er tín kjansur at keypa tvey nýggj virðisbrøv, har tú hevur møguleika at fáa avkast og samstundis ert tryggjað/ur móti at missa pengarnar, um íløgan skuldi roynst minni væl
Atlantic Petroleum stórar vakstrarmøguleikar12-01-2006
Ein nýggj greining av Atlantic Petroleum vísir m.a., at eitt rímiligt virði á partabrøvunum hjá fyritøkuni liggur á 884 krónur stykkið. Tað er næstan ein tvífalding av verandi partabrævavirði. Hinvegin er váðin eisini stórur
Sparikassin vorðin partaeigari í Garanti Invest A/S12-01-2006
Fyri at kunna bjóða føroyingum betri íløgumøguleikar er Føroya Sparikassi vorðin partaeigari í donsku fyritøkuni Garanti Invest A/S. Fyritøkan mennir sonevnd garanterað virðisbrøv
Nýggj deild býarmynd í Fuglafirði10-01-2006
Arbeiðið við nýggju deild Sparikassans í Fuglafirði, er komið so mikið væl á leið, at deildin væntandi kann takast í nýtslu í februar
Vaktarskifti í Sparikassanum09-01-2006
Sæunn L. Petersen hevur tikið við starvi sum varaleiðari fyri deildir Sparikassans í Suðurstreymi, eftir at fyrrverandi varaleiðarin, Eyðun Mørkøre, er vorðin leiðari á nýggju deild Sparikassans í Klaksvík


text:
BROYTING!!!!!
RENNINGARDAGURIN VERÐUR MIKUDAGIN 10. OKT.
Næmingarnir møta í skúlanum kl. 08.00 til morgunsang.
Kl. 08.15 verður farið í høllina at hita upp og síðani verður farið
eftir Agninum, út eftir mylluvegnum og aftur á skúlan.
Uml. kl. 11.00 verður flogbóltsdystur millum lærarar og 10.fl. í høllini.
Liðugt verður umleið kl. 11.30.
Tað er umráðandi at vera væl ílatin: góðar skógvar, jakka, troyggju, húgvu og vøttir.
Foreldur og onnur eru væl komin við at renna.
Onga skúlatasku við - matpakki ikki neyðugur til skúladagin, tey fáa vatn á rutuni og sunkist og okkurt søtt aftaná.
Bókalummin
- Bókalummin (3).docx (341.84 KB)
FRÁBOÐAN UM SKRUBB (FNAT)
Skúlin hevur fingið fráboðan um staðfesting av skrubb (fnat). Tað er tí sera týdningarmikið at kanna tykkara børn og viðgera um neyðugt.
Sí viðfestu ráð frá apotekinum
Frá Leiðsluni
Gloymd klæði verða goymd undir trappuni í gongini á niðastu hædd. Gott hevði verið, um navn er á húgvum, jakkum, ítróttarklæðum o.ø. Gloymdu klæðini verða løgd fram tvær ferðir um árið; um jóltíðir og fyri summarfrítíðina. Um tey ikki verða heintað, verða tey latin vælgerandi endamáli.
Góðu foreldur
Fríggjdagin 31. aug. fingu øll børnini barnablaðið "Píka 7" heim við. Eg fari at heita á tykkum at lata barn tykkara halda barnablaðið "Píka7". Børnini eru sera glað, tá ið tey fáa blaðið, og eg meti, at tað er eitt gott føroyskt blað, har tey møta føroyskum máli á ymiskan hátt. Eisini kunnu vit brúka blaðið í undirvísingini, um øll halda tað. Sum áður nevnt, hava øll fingið fyrsta "Píka7" blaðið, so tit síggja, hvussu tað sær út, og hvussu tit skulu gjalda.
Góðu foreldur.
í samband við ítróttatímarnar hava næmingarnir í ár 2 fylgjandi tímar mikumorgnar. Tískil fara vit nú at siga, at børnini fara undir brús. Genturnar nýtast ikki at vaska hárið, tí hetta kann vera eitt sindur møtumikið hjá teimum og tíðarkrevjandi. Tí er fínt, um tær bara hava hárið uppbundið. Tímarnir eru skipaðir á tann hátt, at eina viku eru øll og svimja og vikuna eftir er tað Ítróttur í høllinini.
Vh Annemie
Góðu foreldur!
Um tit ynskja at tosa við meg um eitthvørt, so eru tit vælkomin at ringja. Um barn tykkara er sjúkt, vinarliga sendið eitt sms til mín ella Andreu.
Anja 220940 og Andrea 252311


text:
Í gjárskvøldið var almannakunngjørt, at Neyðars skrímsl (á íslendskum: Skrímsli í vanda) vann íslendsku barnabókaheiðurslønina í ár! Undirritaða hevði tíverri ikki møguleika at vera á staðnum til hátíðarhaldið, men hinir báðir høvundarnir, Áslaug Jónsdóttir, høvundur og teknari og Kalle Güettler, høvundur, vóru á staðnum. Sjálvandi harmiligt at missa møguleikan fyri… les meira…. →
(Ummælið eftir Laufey Brynhildardóttir á Facebook tann 1. mai 17) Bókin er pallurin Var so heppin at síggja leikin Skrímslalív í Norðurlandahúsinum í vikuskiftinum. Talan er um ein sonevndan “pop-up” leik, og er tað nakað sum frøðir meg, so er tað pappír og pop-up. Vit kenna øll til lukku-kortini, sum… les meira…. →
30. apríl var frumsýning av 5. leikinum hjá Karavella Marionett-Teatri: Skrímslalív. Sýningin var í Norðurlandahúsinum í samband við at stóra samvirkna skrímslaframsýningin hjá Áslaug Jónsdóttir: Heima hjá Skrímslunum var í Norðurlandahúsinum. Leikurin er yvir fýra av vældámdu skrímslabókunum eftir Rakel Helmsdal, Áslaug Jónsdóttir og Kalle Güettler, Skrímslavitjan, Klandursskrímsl, Skrímslakiskan og… les meira…. →
Góð tíðindi eigur man ikki at liggja á, tí kanska onkur annar eisini heldur tað vera góð tíðindi. Seinasta mánaðin havi eg fingið tey gleðiligu boð, at báðar bøkurnar, sum eg sendi forlagnum hjá mær, Bókadeildini, beint fyri ársskiftið, eru góðkendar til útgávu. Sjálvandi skulu tær nú gjøgnumarbeiðast, men tað… les meira…. →
Lítla skrímsl og Stóra Skrímsl eru komin til Føroyar og eru í ferð við at seta heim síni upp í Norðurlandahúsinum, so tit øll kunnu støkka inn á gólvið hjá teimum. Har kanst tú spæla, tekna, klintra og lesa bøkur saman við teimum. Ert tú barn ella hevur børn ella… les meira…. →
Eisini av míni kærastu svensku oyggj kom ein heilsan: Vi gratulerar Rakel Helmsdal från Färöarna Rakel Helmsdal från Färöarna har fått Västnordiskt Råds barn- och ungdomslitteraturpris för sin bok ”Hende, som roede mod regnbuen”. Rakel Helmsdal har en stark koppling till Biskops Arnö. Under de senaste fyra åren har hon… les meira…. →
Fleiri gomul tíðindi: Tú gerst ikki rithøvundur, tí tú væntar tær at gerast ríkur. Tú verður rithøvundur, tí tú bara mást sleppa at siga søgur, hóast tú nærum onki fært fyri tað. Forleggjarar, prentarar, bókhandlarar og onnur, sum eru um bøkurnar, eftir at vit hava skrivað tær, fáa øll sína… les meira…. →
Fyri eini tíð síðani sendi Kunningarstovan (visittorshavn.fo) eini boð til LISA (Listafólkasamband Føroya) og eftirlýsti listafólki, sum høvdu áhugað fyri at gera ljósinstallatiónir í miðbýnum í Havn á Vetrarljós 2016, dagurin har miðbýurin í Havn hátíðarheldur, at vit eru farin at ganga ímóti ljósari tíðum. Eg fór beinanvegin at hugsa um… les meira…. →
Skrímslabøkurnar eru nú á 16 málum og kundu fyri so vítt langt síðani verið disneyficeraðar við eini rúgvu av skrímsla”mercendice”. Hetta hava vit høvundar og teknari tó ikki givið loyvi til, hóast kinesiska forlagið fegin vildi sleppa at gera bæði krúss og alt møguligt annað. Tað var jú ikki ætlanin,… les meira…. →


text:
Orð og lag: Blátt Gras
Verðin dregur meg til sín,
lokkar og lumpar meg at sær.
Spennandi og hon er fín,
nú hon opnar fyri mær.
Men ikki alt sum eygað fær at sjá,
ikki alt sum er at fá.
Er eydnan her í hesi verð,
nei eydnan hon er ikki her.
Um eg lati standa til,
hugur mín meg leiða skal.
Endi eg har verðin vil,
tað fer ei at ganga væl.
Endurnýggja huga mín,
Harri mín eg biði teg.
Umskapa tú vilja mín,
so eg gangi rættan veg.
Tí eg vil royna vilja Guðs hvønn dag,
eg vil leggja meg á knæ.
Eydnan hin sanna hon er her,
tá bønin upp til Himmals fer.


text:
Ungdómsdeildin hjá B68 hevur miðvíst arbeitt, við at fáa ein fysiskan venjara til tey eldru í ungdómsdeildini.
Við at kunna bjóða góð tilboð til okkara ungdómsleikarar, kunna vit í B68 leggja lunnar undir eitt gott ítróttarumhvørvi og framhaldandi menna góðar leikarar, bæði á gentu og dreingjasíðuni til okkara besta lið.
Remi Husted Langgaard í er útbúgvin fysioterapeut, kemur at standa fyri styrkivenjing hjá U15 dreingjum og U15 gentum. Áðrenn Remi fór til Danmarkar at útbúgva seg, spældi hann nógv við besta liðinum hjá B68. Remi hevur nógvar royndir innan fótbólt. Inntil víðari er Remi skrásettur at hava spælt 127 dystir fyri B68.
Hartil er Remi eisini tilknyttur sum fysioterapeut hja B68, bæði hjá 1.deild monnum og Betri hópinum hjá kvinnum.
Vinarliga
Ungdómsdeildin


text:
Fyrst í februar mánaða skrivaðu Runavíkar kommuna og byggifelagið Búsetur undir sáttmála um at gera stovnin Sóljuhjarta lidnan. Í raðfestingini var bara onnur helvtin av húsinum innrættað, táið hann varð bygdur, men seinasta heyst bleiv hann raðfestur aftur, og 5 mílliónir krónur vórðu settar av á fíggjarætlanini 2016, soleiðis, at til bar at gera bygningin lidnan. Í gjár var arbeiðið liðugt, og skipað var fyri móttøku í Søldarfirði, nú nýinnrættaði parturin av bygninginum varð tikin í brúk. Kára Løkin er leiðari á Sóljuhjarta.
23.08.2016
Móttøka í Sóljuhjarta
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Fleiri dagstovnapláss
Hóast kommunan í fleiri umførum hevur økt um dagrøktar- og dagstovnaplássini, er øll skipanin longu aftur fullsett vegna støðuga tilflyting av barnafamiljum, og tað fegnast vit um, sigur Jóhann Lützen, trivnaðarnevndarformaður fyri økið børn & ung.
– Seinastu tíðina hava vit í Klaksvíkar býráð merkt tær jaligu avleiðingarnar av, at barnafamiljur flyta til kommununa, og tað fegnast vit um.
– Hetta hevur havt við sær, at neyðugt hevur verið at økt um tilboðini á dagrøktar- og dagstovnaøkinum. Í 2013 varð frítíðarskúlin Snjallabjalla víðkaður til at fevna um allan 1. og 2. flokk, og sama ár lat upp serstovan Perlan sum partur av Barnahúsinum Margit. Dagrøktarskipanin er víðkað nakað, og í 2015 lat upp ein nýggj dagstovnaeind sum partur av Drotningar Margrethu Barnagarði.
– Samstundis er settur ein arbeiðsbólkur, mannaður við serfrøðingum innan økið børn og ung, sum skal koma við tilmæli um langtíðar loysnir á dagstovnaøkinum. So skjótt tilmælið frá hesum bólki fyriliggur, verður tað lagt fyri politisku skipanina til viðgerð.
– Men vegna framhaldandi tilflyting av barnafamiljum, er eisini tørvur á skjótum loysnum til tess at víðka um dagstovna- og dagrøktartilboðini, og tí arbeiða vit nú við einari loysn, har fleiri pláss verða útvegað. Hetta tilmælið verður lagt fyri nevndir og býráð í hesum mánaðinum, upplýsir Jóhann Lützen, formaður í Trivnaðarnevndini børn & ung.


text:
Trívist tú ikki við at vera tað kynið, tú ert fødd ella føddur sum, so er í lagi, at tú gert eitt kynsskifti.
Tað halda 76 prosent av teimum 525 miðnámsskúlanæmingunum, sum ungdómsblaðið Ó hevur spurt.
Í Ó-blaðnum hesaferð er eitt av evnunum júst kynsskifti.
Tann 23 ára gamla Annika Samuelsen er á forsíðuni á Ó-blaðnum, tí hon ert fødd drongur, men følir seg sum konufólk og sær eisini í dag út sum konufólk.
- Fyri tveimum árum síðani tók eg endaliga støðu. Tá hevði eg í nógv nógv ár vitað, at eg var ein genta, sjálvt um eg sá út sum ein drongur, fortelur Annika Samuelsen.
Hon dylir ikki fyri, at tað hevur stundum verið trupult at fara frá Róa til Anniku:
- Tað hevur havt sínar avbjóðingar, og tað hava verið nógvir upp- og niðurtúrar, men tá samanumkemur, hevur familjan verið ógvuliga stuðlandi, siugr Annika Samuelsen.
Hóast hon sum heild ikki upplivir at fáa negativar viðmerkingar, veit hon, at fólk hugsa sítt:
- Eg síggi ofta, at fólk hyggja eitt sindur øðrvísi eftir mær í dag, men tað skilji eg væl, tí nú líkist eg ikki Róa meir, men síggja út sum eitt konufólk, sigur Annika Samuelsen.
- Fólk skulu vita, at eg eri so nógv meir enn bara tvørkynd. Eg eri í ferð við at útbúgva meg í marknaðarførslu, og havi áhugamá sum flest onnur, heldur Annika Samuelsen fyri.
Í morgunsendingini greiddi hon frá um tilgongdina at fara undir eitt kynsskifti.


text:
etika søkir eftir einum framfýsnum matstovuleiðara, at byrja í juli.
etika er fyrsta og einasta sushimatstova í Føroyum, har vit leggja stóran dent á, at veita góða tænastu og sushi av besta slag.
Tínar uppgávur sum leiðari fevna í høvðusheitum um:
- At vera tænastusinnaður
- At vera savnandi og sýna blíðskap
- At hava fíggjarligt innlit og stýring á innkeypi, lønum v.m.
- Áhaldandi menna etika og skapa góðar karmar fyri viðskiftafólk og starvsfólk.
Vit bjóða eitt spennandi arbeiðsumhvørvi, við góðum starvsfelagum, í hjartanum í Tórshavn.
Umsóknir við CV, prógvum, viðmælum og tílíkum sendast til: rannva@etika.fo. Umsóknarfreistin er mánadagin 11. juni.


text:
Vikan, ið fór - Vika 42
Sunnudagin 22. oktober frá klokkan 15, endursenda vit innsløg frá sendingunum í vikuni. Niðanfyri sært tú hvat klokkan hvørt innslagið verður varpað:
15:00 - Andøvsløtan: California hevur lógarfest tað 3. kyni - ella kynsloysi
15:05 - Seinnapartur á R7: Prát við Ova Brim um Stórmøtini hjá Heimamissiónini
15:17 - Andøvsløtan: Samrøða: Jógvan Mørkøre, um valið í Eysturríki
15:52 - Metis: Bjarni Petersen, skipari og eigari á Arctic Viking, um rækjuveiðu
16:46 - Andøvsløtan: Duterte forseti væl nøgdur við mesta mannfallið eina nátt
16:49 - Seinnapartur á R7: Prát við Kristinu Gry Berg um Mentanarhúsið í Fuglafirði
16:57 - Andøvsløtan: Samrøða: Hans Holm, um flóttafólk fyrr og nú
17:36 - Seinnapartur á R7: Prát við Bjørgheðin Jacobsen
17:40 - Andøvsløtan: Italia á sprongd av islamskum havrekum
17:45 - Seinnapartur á R7: Prát við Duritu Holm
17:52 - Andøvsløtan: Kekkia fingið sín egna Donald Trump
17:56 - Seinnapartur á R7: Prát við Tróndur Djurhuus um 'Sólorka'
18:05 - Andøvsløtan: Nú gera norðurafrikanskir islamar landgongd í Malaga
18:08 - Metis: Janus Thomsen, stjóri í Trygd
18:53 - Andøvsløtan: Vakrir tónar úr eini operatiskari klædnagoymslu
18:58 - Seinnapartur á R7: Prát við Hardu Emmu Skoradal um Hemmas
19:05 - Andøvsløtan: Vinnan rindar nógv meiri skatt við lágum enn høgum skattaprosenti
19:12 - Morgun á R7: Samrøða: Heðin Samuelsen, um tilhaldið
19:24 - Andøvsløtan: Forsetin milliardingur og nærum túsund fólk druknað í runu
19:28 - Seinnapartur á R7: Prát við Sólvu Jansdóttir Joensen um Fullpower
19:34 - Andøvsløtan: Diana prinsessa øst bretar móti Charles prinsi og Camilla Bowles
Øll hesi innsløg (og mong onnur) kunnu eisini hoyrast á savninum her á r7.fo


text:
Latið inn hevur Óli A. Reinert ... hin Mán, 01/10/2018 - 16:56
Til dansifeløgini
Álendingar bjóða til Ålek 2019, sum verður á Álandi 14. – 21. juli
Stevnan er skipað í tveimum pørtum:
Ungdomsläger 14. – 16. juli.
ÅLEK 16. – 21. juli.
Um nóg stórur áhugi er, verður skipað fyri felags túri til stevnuna.
Á stevnuni framføra vit dansispøl, sum vit venja frammanundan. Harumframt
verður farið uppá gólv, og tá verður eisini dansað saman við luttakarum úr
hinum londunum.
Tað verður avmarkað tal av luttakarum á stevnuni og hava vit fingið 25 pláss til
Latið inn hevur Óli A. Reinert ... hin Mik, 26/09/2018 - 21:50
Leygarkvøldið 29. septembur verður dansur í Kvívík. Í tí sambandi koyrir bussur frá rennibreytini klokkan 21.30.
Sunnukvøldið 30. septembur verður aðalfundur í Tøkum Lætt. Fundurin verður í Skansastovu, og hann byrjar klokkan 20.00. Eftir aðalfundin verður farið upp á gólv eina løtu.
Latið inn hevur Óli A. Reinert ... hin Mán, 08/01/2018 - 20:34
20. januar eru vit boðin til Kvívíkar í veitslu hjá Norðstreymoyar dansifelag.
Tey, sum ætla sær við í veitsluna, verða biðin um at flyta 150 kr. á kontu 9181 4482370 skjótast til ber og í seinasta lagi 14. januar.
Seinni fæst at vita nær bussurin koyrir norður til Kvívíkar.
Latið inn hevur Óli A. Reinert ... hin Sun, 31/12/2017 - 17:12
Trettanda kvøld jóla - 6. januar 2018 - skipar Tøkum Lætt fyri dansi í Sjónleikarahúsinum. Hetta er afturvendandi tiltak, sum nú hevur verið í nógv ár. Tá leita fólk úr øllum landinum sær til Havnar at dansa, eins og kóparnir vóru vanir at gera trettandu nátt á helluni í Mikladali.
Dansurin byrjar klokkan 10 um kvøldið, og tá tað líður eitt sindur út á náttina, kunnu fólk faa ein drekkamunn við breyði og viðskera afturvið.
Latið inn hevur Helga Maria hin Frí, 13/10/2017 - 16:09
Tað sum er á skránni til barnadansin, er Sigmundarkvæði, 10 ørindi hvørja ferð.
Latið inn hevur Helga Maria hin Hós, 12/10/2017 - 20:00
Nú byrjar dansiveturin aftur. Barnadansurin er nú komandi sunnukvøld hin 15. okt. kl.19,00 og tey vaksnu koma kl. 20.00. Fyrsta dansikvøldið í vetur var í Frøðishøll í Kvívík 30. sept. og var tað eitt av teim bestu dansikvøldunum, eini 90 fólk vóru komin, og dansurin gekk av tí allarbesta. Aðalfundur var sunnukvøldið 8.okt.
Latið inn hevur Óli A. Reinert ... hin Ley, 30/09/2017 - 11:24
Nú byrjar dansiveturin aftur, og lagt verður fyri í Kvívík, har tað verður dansað leygarkvøldið 30. septembur og út á náttina.
Tað er Norðstreymoyar dansifelag, ið skipar fyri, og kostnaðurin er 100 kr.
Í hesum sambandi koyrir bussur frá rennibreytuni í Havn klokkan 21.30.
Hetta hevur verið eitt afturvendandi tiltak í fleiri ár, og er tað ein hugnaligur máti at byrja dansin aftur eftir summarsteðgin.
Latið inn hevur Helga Maria hin Ley, 07/01/2017 - 20:37
Nú er Tøkum Lætt vorðið 23 ára gamalt. Vit hava dansað annað hvørt sunnukvøld, síðani tá. Tøkum Lætt hevur hildið allan almennan dans, so sum Annan Jóladag, Annan Páskadag, Ólavsvøkudans og Trettanda kvølds dans, sum var leygarkvøldið í Sjónleikarahúsinum. Vit hitta ofta fólk, sum fegin vilja dansa meira regluliga, so nú er høvi hjá tykkum, at koma í Skansastovu 22.01.17, kl. 20. at dansa.Sjálvi seta tit skránna, um tit vilja, og velja sjálvi hvørji kvæði tit vilja kvøða.So, øll dansiglað, minnist til 22.01.17, kl.
Latið inn hevur Óli A. Reinert ... hin Mik, 16/11/2016 - 14:42
Ársveitslan hjá Tøkum Lætt verður í kappróðrarneystinum á Argjum leygarkvøldið 19. novembur. Fólk møta kl. 19 og farið verður til borðs kl. 19.30.
Latið inn hevur Óli A. Reinert ... hin Mik, 12/10/2016 - 23:42
Aðalfundur var í Tøkum Lætt 9. oktobur, og tey, sum stóðu fyri vali, vórðu afturvald. Nevndin í Tøkum lætt er sostatt hin sama við Andriasi sum formanni, Randi sum kassameistara og Jónu sum skrivara.
Síður


text:
Høgni Midjord
15.08.2015 - 08:48
Ítróttur > Ítróttur > Fótbóltur
26 ára gamli miðvallarin hjá HB, Christian Restorff
Mouritsen, er ein av teimum royndastu leikarunum í HB. Hann hevur síðan 2008
leikt í bestu føroysku deildini. Áðrenn hetta, hevur hann verið uttanlanda, har
hann hevði kontrakt við stórfeløgunum Manchester City og Newcastle United.
Hann var ein av høvuðsorsøkunum, at HB megnaði at vinna FM í
2013. Hetta árið skoraði hann 10 mál, umframt at hann legði upp til eina
ørgrynnu av málum.
Í ár og serliga í fjør, hevur hann verið raktur av skaðum,
ið hava hildi hann úti stóran part av kappingarárinum. Hetta hevur helst eisini
verið við til, at gongdin hjá HB ikki hevur verið eftir vild, har man serliga
hevur sakna veingir, sum Christian.
Vit spurdu Christian nakrar spurningar:
Hvussu
fyrireikar tú teg á leikdegnum?
Fyrireiking til ein dyst er ígjøgnum alla vikuna. Á
leikdegnum eti eg ein góðan bita saman við HB hópinum og slappi totalt av fyri
at hava fokus á rætta stað tá dysturin byrjar.
Hvat eru tínir kjarnuførleikar sum leikari?
Hugsa
fótbólt og at síggja møguleikar v/einari góðari dribbling av og á :)
Hvat
er tann størsta løtan í fótbólti?
Tær eru
so nógvar. Men at fáa sáttmála við Man City sum 16 ára gamal, tað er heilt
sikkurt ein av teimum.
Hvat
er tann keðiligasta løtan?
Allar
løtur har man hevur havt skaða og ikki kunnu spælt.
Besti
dystur?
Besti
dystur er ringt at seta finurin á. Men stuttligastu dystirnir mugu nokk vera
1-0 sigurin á Russlandi við U21 og 1-0 sigurin á Danmark við U17.
Besti
viðleikari?
Fótbóltur
er ein lið ítróttur, so tað má vera alt HB liðið.
Hvør
hevur havt mest ávirkan á teg sum leikari gjøgnum tíðirnar?
Pápi
mín hevur nokk havt tær mestu løturnar á vøllinum saman við mær. Annars má tað
vera familjan hjá mær.
Fótbólts-fyrimynd?
Zinedine Zidane
Hevur
tú nøkur góð ráð til ungar leikarar?
Venja
nógv og hugsa fótbólt. Tað handlar bara um at vera 1-2 skritt frammanfyri í
øllum man ger.


text:
Nú verður farið undir at leggja verjugrót um útfyllingina undir laksaverksmiðjuni hjá Bakkafrost á Glyvrum. Hetta er ein partur av samlaðu verkætlanini, og miðvikudagin skrivaðu Tórbjørn Jacobsen, fyri Runavíkar kommunu, og Svend Lamhauge, fyri RTS Contractors, Fjøruvegur 7, FO-620 Runavík, undir sáttmála um gerð av arbeiðnum. Arbeiðið byrjar alt fyri eitt og verður liðugt, táið nakað er komið inn í næsta árið.
15.12.2017
Verjugrót á Bakka
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Dagsbillettir fáast við inngongdina
Dagsbillettir verða seldar við inngongdina til Summar Festivalin.
Atgongumerki til Summar Festivalin kunnu keypast í forsølu her á heimasíðuni og í Telebúðum. Tá ið festivalurin byrjar hósdagin, ber eisini til at keypa við inngongdina. Tá verða dagsbillettir til allar dagarnar eisini settar til sølu.
Dagsbillettir og vikuskiftispass fáast til keyps við dyrnar. Prísirnir verða hesir:
Hósdagur: 700 kr.
Fríggjadagur: 600 kr.
Leygardagur: 600 kr.
Vikuskiftispass, vaksin (13 ár og eldri): 1100 kr.
Vikuskiftispass, børn (6-12 ár): 250 kr.


text:
Almenn framløga av bachelorritgerðum á Sjúkrarøktarfrøðideildini
Sjúkrarøktarfrøðiútbúgvingin er ein 4 ára long útbúgving, ið er býtt sundur í 16 eindir.
Í 16. eind skriva lesandi bachelorritgerð og hon var latin inn 10. juni.
Vanligt hevur verið, at munnlig prógvhoyring fer fram aftan á tað, men fyri tíð síðani var avrátt at gera eina roynd at hava almenna framløgu í staðin. Endamálið er at miðla vitanina, sum er fingin til vega við kanningunum, ið eru grundarlag undir skrivliga arbeiðinum.
Heitini á ritgerðunum eru:
- Sjúkrarøktarfrøðingar á røktarheimum
- Likam og sál – hond í hond
- Trupla samrøðan – ein ritgerð um samskifti um seksualitet í sjúkrarøktini
- Tagnarskylda í samband við stovugongd
- “.. men ein sær allan persónin..”
- Sjúkrarøktarfakliga sjónarmiðið: - í mun til palliativa røkt til KOL sjúklingar
Framløgurnar eru almennar og nakað av fólki, umboðandi lesandi, starvsfólk og avvarðandi, var til framløgurnar. Ætlandi verður sami leistur brúkur komandi ár.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sverri Egholm
14.02.2018 - 20:53
Tíðindi > Samfelag & Politikkur > Landspolitikkur
- Um eg ikki skal taka undir við einari rættiliga alternativari loysn, sum eg haldi hetta er, so skal samgongan prógva sítt dirvi, og koma við einari ætlan, har øll rinda.
- At samgongan skal tora at siga greitt hvussu takstir framhaldandi verða skipaðir, segði Óluva Klettskarð, tingkvinna fyri Tjóðveldi undir 1. viðgerð av uppskotinum hjá andstøðutingfólki um tunlar norð um Fjall.
Semja var sum heild millum tingfólk um at tunlarnir skulu gerast sum skjótast. Ruth Vang, fíggjarnevndarforkvinna, gjørdi tó vart við at tingið átti, at hildið seg til samlaða íløgukarmin.


text:
Nú sum árið um at enda farið er, fer Hvirlan at skipa fyri einum hugnakvøldið fyri Hvirluvindum og ungum. Fyrst (kl. 17.00) fara vit at spæla spøl og dansa sumba í studentaskúlanum, og síðani (kl.19.00) verður fari niðan í ÍSF húsið at hugna okkum við pitsa og felagssangi. Jólahugnin hjá Hvirluni endar kl. 21.00.
Tá vit dansa sumba, hevði verið gott um vit øll vóru í Hvirluklæðum, tí vit fara at taka felags mynd.
Til hugnan í ÍSF húsinum sleppa bert hvirluvindarnir hjá Hera og Randi, t.v.s elstu hvirluvindarnir (fødd ’02 – ’99). Eisini tey ungu sum venja hjá Hera. Hvirlan gjeldur fyri pitsurnar, umframt drekka. Tilmelding er á hvirlan@hvirlan.fo, áðrenn týskvøldið.
Foreldur at teimum yngstu hvirluvindunum kunnu koma eftir børnum teirra kl 18.45 í studentaskúlanum


text:
Atoll
Atoll er klingruskapað korallriv, sum verður til uttan um eina gosoyggj. Tá ið oyggin søkkur í hav, er bara klingruskapaða rivið eftir. Grunna vatnið innan fyri rivið nevna vit lón ella poll. Ein slíkur pollur verður eisini nevndur laguna. Tær smáu oyggjarnar eru vorðnar til á einum korallrivi. Av fyrstan tíð vaks korallrivið rundan um eina gosoyggj. Eftir milliónum av árum varð gosoyggin máað burtur og hvarv at enda í havið. Eftir er rivið, ið nú liggur sum ein ringur beint undir vatnskorpuni. Korallrivið er skapað eins og gosoyggin einaferð var. Síðan er sandur lagstur her og har oman á korallrivið, og soleiðis eru hesar smáu oyggjarnar vorðnar til.


text:
Ari av Rana
25.04.2018 - 20:45
Ítróttur > Ítróttur > Fótbóltur
Ein Liverpool viðhaldsmaður er í lívsvanda eftir at hann varð álopin av tveimum Roma viðhaldsmonnum undan hálvfinaludystinum í gjár.
53 ára gamli Sean Cox frá Dunboyne í Meath í Írlandi var farin til Liverpool at hyggja eftir hálvfinaluni millum Liverpool og Roma saman við beiggja sínum.
Stutt fyri dystin varð hann álopin av tveimum 25 og 26 ára gomlum Roma viðhaldsmonnum. Mennirnir eru handtiknir og eru undir illgruna fyri morðroynd.
Sean Cox fekk skaða í høvdið og fær nú viðgerð á sjúkrahúsi. Hann er í lívsvanda eftir at hann, sambært eygnavitnum, varð álopin við belti, datt og smekkaði høvdið í vegin. Álopið á Sean Cox hendi við The Albert pubbini, sum liggur beint við Anfield.
Fleiri enn 80 Roma viðhaldsmenn lupu á Liverpool viðhaldsfólk uttanfyri pubbina beint fyri dystarbyrjan, skrivar BBC. Níggju Roma viðhaldsmenn millum 20 og 43 ára aldur eru handtiknir fyri alt frá harðskapi til morðroynd.
Fyrr á degnum vóru eisini fleiri álop á Liverpool viðhaldsmenn í miðbýnum í Liverpool.
Fótbóltsfelagið Roma tekur harðliga frástøðu frá Roma viðhaldsmonnunum, sum nýttu hamarar, belti og lurkar.


text:
Leygarmorgun kl. 9.30 bjóðar Vágs kommuna til almennan morgunmat í Billardhúsinum. Kl. 10.30 fer Arnfinnur Bjarkhamar at siga frá søguni um Tofta Regin. Og kl. 11 verður farið vestur á Sandin, har standmyndin av Tofta Regin verður avdúkað.
Kunngerð um broyting av byggisamtyktini í Vágs Kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 13 frá 18. mars 2013, verður við hesum boðað frá, at Vágs býráð á fundi 12. oktober. 2018 hevur samtykt at broyta byggisamtyktina fyri Vágs kommunu galdandi fyri økið í sunnanfyri Núpin millum Rygsgjógv inn móti Ónavík, matr. nr. 623a, 40, 364b, 303a, 601, 303a, 129d, 378a, og 558b Vágur.
Heystardagar: Málningaframsýning í Miðlatúni
Heystardagarnir í Vági fevna eisini um málningaframsýning í Miðlatúni, har Mikala Vilhelm sýnir fram.
Eyka-býráðsfundur fríggjadagin 12. oktober 2018
Hesi mál verða viðgjørd á eyka-býráðsfundi, fríggjadagin 12. oktober 2018 kl. 16.30.
Standmynd av Tofta Regin avdúkað leygardagin
Leygardagin 13. oktober 2018 verður á Sandinum í Vági avdúkað standmynd av Tofta Regin, sum livdi í Vági umleið ár 1450.


text:
Er veruliga neyðugt at stongja tunlarnar norður um fjall?
Er tað rætt, at generatorar eru norðanfyri, sum kunnu forsýna alt økið og meir enn tað, so skilji eg onki av, at neyðugt er st stongja tunlarnar norður um fjall til tess at gera ábøtur.
Á fundi á Fossánesi í farnu viku hevur SEV víst á, at SEV einans nýtist vissu fyri at nýggir tunlar vera norður um fjall innan 10 ár, so finna teir eina fyribilsloysn.
Orsøkin til at hetta verður gjørt soleiðis er, at SEV ikki hevur trygd fyri at tunlar verða gjørdir innan 10 ár.
Um teir høvdu trygd fyri, at teir verða gjørdir innan 10 ár, so høvdu teir skift 10kv luftlinjuna til 20kv nú fyri fyrst, og so lagt kaðalar í nýggju tunlarnar.
Er hetta veruliga so einfalt, so eiga okkara landsstýrisfólk beinanveg at veita SEV hesa váttan. Tí nýggir tunlar vera raðfestir, so skjótt Hvalbiartunnilin er liðugur og í seinasta lagi í 2021.
Fólk norðanfyri eru ikki bara illa fyri á samferðsluøkinum. Farið er út um øll mørk, hvat vit kunnu bjóða fólki og vinnu í hesum økinum. Øll vita, at tíðin langt síðan er komin at gera tíðarhóskandi tunlar, tí kunnu vit ikki bjóða fólki og vinnu verri karmar.
Eg fari at heita á okkara landsstýrisfólk um enn einaferð at hyggja at málinum til tess at finna eina skjóta og virðiliga loysn.
Óluva Klettskarð, løgtingskvinna fyri Tjóðveldi


text:
IRF er ein interkommunalur renovatiónsfelagsskapur, sum allar kommunur í Føroyum, við undantaki av Tórshavnar kommunu, eiga og reka í felag. Virksemið hjá IRF fevnir um øki hjá teim 28 limakommununum í felagnum.
Hjá IRF starvast umleið 100 fólk. Virksemið hjá IRF fevnir um:
• Innheintan av húsarhalds – og virkisburturkasti
• Endurnýtslu
• Brennistøð
• Reinsitænastu
• Spilloljureinsiverk
• Handfaran av serliga dálkandi burturkasti
• Móttøku- og tyrvingarpláss í Trøllavík í Suðuroy
• Jarnendurnýtslu á Gjánoyri í Norðstreymoy
• Bilvrakpláss í Klaksvík, Sandoy og Suðuroy
• Bilverkstaður í Klaksvík
IRF hevur sett eina grøna kós fyri felagsskapin og byggir virksemi sítt á hugsjónina um ringbúskap. Ístaðin fyri at brenna virðismikið tilfeingið, sum møguliga kundi verið endurnýtt, ynskir IRF at spæla ein týðandi leiklut í arbeiðinum móti einum grønari búskapi, har alsamt minni verður brent og alsamt meira verður endurnýtt, umhvørvinum og okkum øllum at frama.
Við útgangsstøði í hesum er visjón felagsins:
Vit gera Føroyar grønar
Henda visjónin vísir á grønu kósina, sum felagið støðugt arbeiðir fram ímóti.
Víttfevnandi virksemi er vorðið savnað undir einum hugtaki, ið nú stendur sum missión felagsins, og sum lýsir dagliga virksemi hjá IRF:
Vit halda Føroyar reinar
Við at burturbeina alt tað, sum annars kundi dálkað Føroyar, heldur IRF Føroyar reinar. Hesa missión kunnu øll starvsfólkini hjá IRF savnast um og vera errin av.
Starvsfólkahópurin hjá IRF telur áleið 100 starvsfólk og millum hesi teljast mong, ið hava verið hjá felagnum í nógv ár. IRF er errin av sínum starvsfólkum, sum lyfta eina uppgávu av stórum samfelagsligum týdningi. Hvar hevði alivinnan og ferðavinnan verið, um alt burturkastið enn fór fyri bakka?


text:
Ingi Samuelsen
09.02.2018 - 07:53
Tíðindi > Uttanlands > Politikkur
Tá klokkan fór um fimm í morgun, okkara tíð, fór freistin hjá amerikanska senatinum til at samtykkja amerikansku fíggjarlógina.
Hetta merkti, at amerikanska ríkisfyrisitingin nú mátti steingjast.
Sambært The New York Times skuldu senatorarnir longu ein tíma seinni atkvøða um eitt uppskot, sum væntandi fór at verða samtykt. Tá uppskotið er farið gjøgnum Senatið, skal tað til viðgerðar í Umboðsmannatinginum, og her var tað meira óvist, um tað hevði undirtøku, skrivar dr.dk.
Tað er republikanski senatorurin úr Kentucky, Rand Paul, ið hevur sett seg upp á tvørs, tí hann er ónøngdur við, at stórar hækkingar í almennu umsitingarútreiðslurnar eru tiknar við í uppskotið.
Tað at ríkisumsitingin er afturlatin merkir, at stórur partur av almenna USA steingir. Við ongari fíggjarætlan, er ikki møguligt at gera nakað, undan so at talan er um neyðstøðu.
Tí verða fleiri túsund almenn starvsfólk noydd at halda frí. Partar av almennu umsitingini, so sum fongsul og sjúkrahús, halda tó fram, eins og alt hernaðarligt virksemi.
Amerikanska stjórnin hevur boðað almennu starvsfólkunum, at tey skulu venda sær til arbeiðspláss sítt fyri at fáa vegleiðing um teirra støðu, skrivar Reuters.
Hetta er aðru ferð í bara tríggjar vikur, at ríkisumsitingin verður stongd, orsaka av atkvøðugreiðslu um fíggjarlógina.
Seinast hendi tað 23. januar, tá pengakassarnir vórðu stongdir í tríggjar dagar, til Demokratarnir og Republikanararnir í Senatinum høvdu samtykt eina fyribils fíggjarætlan.


text:
Ein flóðalda av ljóði og ljósi/
Eg væntaði mær ikki lítið av konsertini hjá Eivør Pálsdóttir í kvøld. Hon er ein einastandandi sangari og sangskrivari - tað vita vit. Eisini eru konsertirnar í kvøld, morgin og ovurmorgin endin á drúgvari konsertferð, og bæði Eivør og orkestrið skuldu tessvegna verið í allarbesta framførsluformi - tá tað heila so haraftrat gongur fyri seg í tí ediliga Sjónleikarhúsinum í Havn, ja, so eru allar orsøkir til at hava góðar vónir.
Og tað veit Guð, at skal mann vera eitt súrt apparat fyri ikki at lata seg tøla av einari konsert sum hesari. Eivør og hennara menn vóru og eru í toppformi, allar mínar vónir vóru eftirlíkaðar og tað við lít. Í hálvan annan tíma stóð eg í Sjónleikarhúsinum og lat meg traktera av eini sannari flóðaldu av ljóði og ljósi – litríka ljósshowið var í serflokki og rakti ekstravaganta huglagið í tónleikinum við blóðreyðum ljósaldum, sum snaraðu seg og tvinnaðust saman við tónleikinum. Aðrastaðni var huglagið blátt og stórbært og í meira ógvusligum brotum vóru vit púrasta tikin á bóli av einum framúrskarandi lasaraljósshowi. Eg eri fullkomiliga hugtikin fjeppari og ætli ongantíð aftur á konsert um Turpin Napoleon Djurhuus ikki ger ljós!
Konsertin byrjaði við, at Marius Ziska og Allan Tausen framførdu fýra sangir og hetta var eisini út yvir tað, eg hevði væntað. Marius hevur eina yndisliga, melankolskt ljómandi ljósa rødd, sum er kend og góð, men eg havi ikki hoyrt hana so vakra, sterka og reina sum í kvøld. Heilt einastandandi gott og eg haldi, at tann næsti sangurin hjá teimum báðum Mariusi og Allan, "Runaway", sum eg ikki havi hoyrt fyrr var hugtakandi, melodiøsur við vøkrum kórpassasjum, ein sangur sum smeyg seg oman yvir áhoyrarnar sum besta marsipan við smáum lekrum bitum av Alan Parsons Project og Enya.
Framførslan hjá Eivør var ein sonn sigursparada av kendum sangum frá "Room", "Bridges" og "Slør", sum hon, Mikael Blak (bass og alt millum himmal og jørð), Høgni Lisberg (trummur, kór) og Hallur Jonson (ljóð) hava spælt so ofta, at sangirnir sita á nervalagnum. Trygt men við orku og nerv vórðu vit leidd gjøgnum universið hjá Eivør og hjá kvinnuligu yrkjarunum, hvørs tekstir, hon hevur latið seg inspirerað av (Marjun S.Kjelnæs og Randi Ward). Har vóru nógvir av mínum yndissangum hjá Eivør, "Remember me", "Boxes" og "Rain" við K.D.Lang countrysligum kóri, har menninir ikki stóðu langt aftanfyri Bee Gees í yndisligari harmoni og mitt í rokanum var stilt og blátt og "Mjørkaflókar" og so bleiv eg rørd, tá ljóðini og ljóðførini steðgaðu á eitt og eitt ísenn eins og ein stór, vøkur og væl smurd maskina, ið steðgar upp. Tað var ikki bara eg, sum var hugtikin, fegin og rørd í kvøld. Tá eg í áðni skundaði mær til hús at skriva hesi orð, royndu áhoyrarnir fyri triðju ferð at klappa Eivør upp aftur á pallin.


text:
Eitt ár í Føroyum - fotoframsýning í Norðurlandahúsinum/
Summarframsýnigin letur upp mikudagin 7. juni kl. 17.00 og kl 19.30 verður 100 ára dagurin hjá Finnlandi hátíðarhildin við konsert.
Tað yður í myndum kring um okkum, og hvør einasta mynd sigur eina søgu.
Til Summarframsýningina 2017 hevur Norðurlandahúsið savnað ørgrynnu av fotomyndum, tiknum í Føroyum farna árið – millum flaggdagarnar 2016 og 2017. Her sleppa tær at siga hvør sína søgu, og saman eina stóra felagssøgu.
Hvat hendir eitt ár í Føroyum? Hvat gera vit? Hvat gleðir okkum og hvat ræðir okkum? Náttúra og mentan. Børn og djór. Gerandisdagar og høgtíðir. Politikkur og trúgv. Bygdarlív, býarlív og sjólív. Familjulív og arbeiðslív. Veður og vindur. Og alt tað, vit ikki kunnu seta orð á.
Heili 632 myndir eru innkomnar.
Í sambandi við ferniseringina verður eisini ársins mynd útnevnd. BankNordik letur eina peningagávu á 5.000 kr til bestu myndina.
Konsertin ”Norðurljóð fyri Finnland” er tónlistarliga tjóðargávan frá Voksenåsen (og Norðurlandahúsinum) til Finnland.
Summarakademiið í Voksenåsen varð í 2016 byrjanin til eina nýggja sermerkta verkætlan, sum skuldi vera við til at hátíðarhalda at Finnland verður 100 ár í 2017. Fýra ung úr Norðurlondunum Noregi, Svøríki og Finnlandi stovnaðu kvartettina Nordlyd og byrjaðu tónlistarligu fyrireikingarnar til eina konsertferð runt í Norðurlondum.
Á skránni verða m.a. Voces Intimae, op. 56, eftir Jean Sibelius og Terra Memoria eftir Kaija Saariaho.


text:
Úrdráttur úr ársfrágreiðingini 2015:
"...So hava vit eisini eina heimasíðu, sum tú eisini kann kunna fólki um. Ásbjørn Jacobsen, okkara aðalskrivari, umsitur heimasíðuna, og heldur hann hana sera væl. Vit bjóða út - frítt sjálvandi! – øllum brúkarum at lurta eftir bíbliutekstunum eins og øllum øðrum tekstum á síðuni. Lurtiskipan okkara er ein av teimum mest framkomnu í heiminum, halda vit. Fólk hava tikið sera væl ímóti...."
Bergur D. Joensen
Úr greinarøðini á heimasíðuni 15.10.2014:
"...Tað er Sjóndepilin, ið hevur ment teldutaluna Hanus, og knýtt saman við programminum Read-Speaker er úrslitið heilt einastandandi. Tað er sum at hoyra útvarpið lesa tíðindi.
Tað er at vóna at fleiri føroyskar heimasíður framyvir vera at síggja, ella kanska rættari sagt at hoyra, við hesum møguleikanum."
Dánjal á Dul Jacobsen
Innsent ummæli 25-11-2015:
Vit hjá Klaksvíkar kommunu eru sera glað fyri nýggju dagføringina hjá Read-Speaker. Hon er sera brúkaravinarlig.
Hans Jacob Heinesen, skrivstovumaður.
Úr greinarøðini á heimasíðuni 17.11.2014:
Nú ber til at lurta eftir greinunum á okkara heimasíðu.
Seinastu tíðina er heimasiðan blivin ruddað, so lættari er at finna runt. Vit hava eisini fingið ein leititeig um tað er okkurt ávíst leitað verður eftir.
Sum nakað heilt nýtt og serstakt hava vit installerað Read-Speaker. Tað er ein upplesari, til teirra sum heldur vilja lurta enn at lesa. Hetta meta vit sum eitt stórt framstig fyri okkara málbólk, sum fyri ein nokkso stóran part eru lesiveik. Men eisini onnur kunnu hava gagn av upplesaranum, sum eisini er settur til at kunna lesa skjøl, sum eru viðheft nøkrum av greinunum.
Til ber at stilla skjótleikan á taluni. Tað ber eisini til at fáa upplisna tekstin í størri stavum enn restin av tekstinum. Markeringin av tekstinum hendir sjálvvirkandi, sohvørt hann verður upplisin. Men um tú vilt hava tekstin uppaftur størri ella í øðrum liti, so ber til sjálvur at gera ta innstillingina.
Vónandi verður tikið væl ímóti dagførdu heimasíðuni og teimum nýggju møguleikunum hon gevur.
Sigrun Wardum, forkvinna
Um tit hava hug til at siga øðrum frá, um hvussu glað tit eru fyri Read-Speaker, so eru tit vælkomin at senda okkum eitt viðmæli.


text:
Mentanarárið 2014/
Gott nýggjár, kæru lesarar og skrollarar, og túsund takk fyri tað farna. Listaportalurin er nú næstan hálvt ára gamal, hann er neyvan komin til grulvistadiið, men eftirsum áhugin fyri list og mentan økist støðugt, so haldi eg fram eisini í 2015 í framhaldandi samstarvi við Dimmalætting. Steinprentið omanfyri gjørdi Tóroddur Poulsen í 2010, men eg brúki øll høvi at draga hesa herligu myndina fram. Akkurát hetta høvið er í grundini ikki serliga sannførandi, tí í kringvarpssendingini “Mentanarárið 2014” er lítil og eingin tøgn. Hinvegin er tað kanska tað, sum ikki verður sagt, ella tað, sum lítið verður sagt um, sum er serliga áhugavert í sendingini, t.d. viðvíkjandi LUDO hjá Katrini Ottarsdóttir, sum eg sjálv helt vera eitt hæddarpunkt í filmsárinum 2014, men sum eg hoyri viðgjørdan eins og eitt ella annað uttanfyristandandi ískoyti. Tað eru teir báðir, Pætur M.Dahl og Birgir Kruse, ið práta og teir fegnast um gongdina innan føroyskan filmsgerð. Fyrrnevndi tosar m.a. um týdningin av at hava eina føroyska filmsframleiðslu á sama hátt sum Heiðrikur av Heygum hevði tað, tá hann gjørdi “Skuld”. Bókmentafrøðingarnir Bergur D.Hansen og Vár í Ólavstovu staðfesta, at tað vóru Carl Jóhan Jensen og Tóroddur Poulsen, sum við bókunum “Eg síggi teg betur í myrkri” og “Rustur sum viður og vindur” borðreiddu við ársins bókmentaligu hæddarpunktum. Bergur D.Hansen hevur eina sera áhugaverda lýsing av prosabókini hjá Tóroddi Poulsen, har hann kemur inn á tær mongu røddirnar og tekstasløgini í prosabókini. Yrkingarnar frá í ár eru eitt sindur siðbundnar, verður ført fram – ikki eitt kis um yrkingarsavnið hjá Kim Simonsen, sum vann M.A.Jacobsen, men tað er nú eisini frá 2013. Leiklistafrøðingarnir, Vár Berghamar Jacobsen og Sóley Danielsen tosa nógv um útjaðara og um fólksligheit, meðan minni verður tosað um t.d. linjuna hjá Tjóðpallinum og tey stóru leiklistaverkini í árinum ið fór, Sóley Danielsen sóknast eftir meira lættisoppa á Tjóðpallinum, eg ógvist, men eg eri sjálv við í sendingini. Vit tosa um myndlist og eg ivist ikki í, at har er okkurt spennandi, sum eg ikki sigi, sjálvt um eg ikki havi uppdagað tað enn. Sum tit hoyra í sendingini, eri eg av hjarta samd við leiðara Listasavnsins, Nils Ohrt í, at ársins listaframsýningaruppliving er framsýningin hjá Hansinu Iversen í Listasavninum, “Anything is a mirror”. Í Dimmalætting í morgin er meira um listaárið, ið fór.
Hoyrið sendingina her:


text:
Hevur Jørgen Niclasen misskilt okkurt?
Aftursvar til lesarabrævið ’Mannarættindadómstólurin á vandaleið’
Eg var um at fáa kaffimunnin í rangastrúpan, tá eg fríggjadagin 6/11 í Dimmu las viðmerking uttanríkismálaráðharrans til avgerðina, mannarættindadómstólurin í Straussbourg júst hevur felt. Her bleiv noktað kristna krossinum at hanga í italskari skúlastovu. Jørgen Niclasen rør í viðmerking síni til málið uppundir, at mannarættindi eiga sín uppruna í kristindómi, og at sýtan av átrúnaðarligum ímyndum í almenna rúminum er ein vandagerð fyri framtíðar mannarættindi. Uttanríkismálaráðharrin fer longri enn so: avgerðin er enntá brot á mannarættindini. Sig mær, hevur uttanríkismálaráðharrin fullkomiliga misskilt okkurt?
At vera við, at mannarættindi spretta beinleiðis úr kristindómi, er ov lætt. Íbúgvar vesturheimsins høvdu ikki átrúnaðarligt frælsi í farnum øldum. Øll vóru ”kristin”. Søgdu tey seg vera annað, mistu tey høvdið. Tað er tískil næstan komiskt at staðfesta, at einasta orsøk til at uttanríkisráðharrin kann siga, at mannarættindi spretta úr kristindómi, er tí at kristindómur ikki hevur virt mannarættindi. Ikki hevur virt átrúnaðarligt frælsi.
Tá vit í dag hyggja aftur á ræðuleikarnar, ið kristin mentan í farnun øldum hevur loyvt, mugu vit spyrja okkum sjálvi: “Hví vardi kristin mentan brot á mannarættindi fyrr, og hví fremur hon – smb. Jørgeni Niclasen – mannarættindi í dag?” Eitt møguligt svar er, at Bíblian fremur tað, sum tey kristnu vilja hava hana at fremja. Vilja tey í dag hava mannarættindi úr Bíbliuni, so fáa tey tað. Vildu valdsgraðir einaræðisharrar fyrr hava stuðlandi orð við á vegnum, áðren teir fóru út at ræna og drepa, so fingu teir tey úr somu Bíbliu. Sagt við øðrum orðum: Tað snýr seg snøgt sagt um, hvørji virðir tey kristnu leggja dent á, tá tey lesa úr Bíbliuni.
Hví so leggja dent á rættindi sum frælsi einstaklingins, talu- og skriviðfrælsi og átrúnaðarligt frælsi, tá Bíblian verður lisin? Tað finnast hóast alt nógvir aðrir mátar at lesa Bíbliuna uppá. Bíblian sigur greitt, at einans ein Guð finst. Áttu vit tá ikki at avtikið átrúnaðarligt frælsi? Tað finst bara ein Guð, punktum! Tað finst bert ein vegur og ein sannleiki smb. Bíbliuni. Hví tá ikki avtaka talu og skrivifrælsið? Um har veruligani einans finst ein sannleiki, so er ikki nógv at kjakast um. Spurningurin er, hvussu sama bók, sum umboðar ein alvaldan sannleika, og einguðalæru, kann umboða talu- og skrivi frælsi og trúarfrælsi. Fyri nógv heiðin gevur hetta onga meining.
Hvat er fyrsta niðurstøða mín? Hon er, at tað er ikki rætt, at mannarættindi spretta beinleiðis úr kristindómi. Fyri tað fyrsta vóru øll kristin í farnum øldum. Tey høvdu tíverri ikki tað átrúnaðarliga frælsið, altjóða mannarættindi tryggja okkum í dag. Fyri tað næsta eru summir av Bíbliunar grundsteinum í stríð við altjóða mannarættindi, og kunnu sostatt ikki vera upprunin til somu rættindi. Trúðarjáttanin er eitt greitt dømi um hetta. Tað finst bert ein Guð, eitt orð osfrv. Hetta er ikki sameiniligt við átrúnaðarligt frælsi, og talu- og skrivifrælsi. Í triðja lagi vísir søga okkum, at Bíblian leggur dent á tað, vit vilja hava hana at leggja dent á. Leggja kristin dent á mannarættindi, so leggur Bíblian dent á mannarættindi. Mannarættindi finnast sostatt aftur í Bíbliuni, tí at vit vilja finna tey.
Jørgen Niclasen fýlist serligani á, at mannarættindadómstólurin í Straussbourg nú hevur felt dóm og sýtt italskum skúla at hava kristna ímynd hangandi í einari skúlastovu. Hetta metir hann vera brot á mannarættindi. Nú veit eg ikki, um Jørgen Niclasen nakrantíð hevur lisið kunngerðina um mannarættindi frá 1948, men greitt er tað, at okkurt hevur uttanríkismálaráðharrin misskilt. Kunngerðin um mannarættindi verjir m.a trúarfrælsi hins einstaka. Einstaklingurin hevur rætt til at trúgva – ella vera tortrúgvin – sum honum lystir. Taka vit hetta fyri fult, má ein beinleiðis avleiðing av hesum vera, at tjóðarátrúnaður ikki er í samsvar við mannarættindi. At trýsta ein átrúnað niður yvir høvdið á øllum borgarum, er ikki átrúnaðarligt frælsi. Tí tá hevur borgarin ikki møguleika at velja átrúnað frá. Frælsi at velja átrúnað frá er mannarættindi. Virða vit í Føroyum hesi rættindi til fulnar, tá er avleiðingin, at allur átrúnaður má út úr almenna rúminum, og lærugreinin kristni broytast til eina átrúnaðarlærugrein, ið ikki einans leggur dent á ein átrúnað, men mangar ymiskar átrúnaðir. Hetta er einast máti at verja frælsi frá átrúnaði. Og hví ikki gera tað? Missir tann trúgvandi rættin til átrúnað av at missa rættin til at siga øðrum, hvat tey skulu trúgva? Tað er ein løgin átrúnaður, ið bæði er upphavið til trúarfrælsi og vil avgera, hvat fólk skulu trúgva. Livst so spyrst.
Keypmannahavn, hin 17/11/09
Vegna felagið fyri tortrúnnar føroyingar, Gudloysi
Rúni Christiansen, heimspekilesandi.
ES:
Viðvíkjandi krossinum er truplari at siga. Krossurin er í Føroyum bæði átrúnaðarligt og mentanarligt tekin.
Guðloysi: Gudloysi er einasti bólkur í Føroyum, ið treytaleyst er fyri øllum persónligum átrúnaði. Vitja okkum á www.gudloysi.fo.
Merki: fólkaflokkurin, fólkaræði, Jørgen Niclasen, mannarættindi, politikkur, sekularisering, skúlagongd, tolsemi, trúarfrælsi, útbúgving, verðsliggering


text:
ES undantikið frá amerikanska tollinum á stáli og aluminium
ES og seks onnur lond verða fyribils undantikin frá tolli á stáli og aluminium, sum Donald Trump ætlar at seta í verk.
Tað upplýsingar handilssamráðingarmaðurin Robert Lighthizer.
Hann hevur sagt við eina nevnd í Senatinum, at Trump hevur biðið um ein "steðg" fyri tollgjøldunum, meðan tingast verður um aðrar loysnir.
Umframt ES verða Argentina, Avstralia, Brasilia, Kanada, Meksiko og Suðurkorea undantikin frá tollinum á 25 prosent á stáli og 10 prosent á aluminium.
Kelda: shippingwatch.dk


text:
Maersk Oil leingir Havila-sáttmála
Danska oljufelagið Maersk Oil hevur enn einaferð longt leigusáttmálan fyri tænastuskipið Havila Clipper hjá norska reiðarínum Havila Shipping í seks mánaðir, galdandi til 1. juni 2018.
Skipið hevur arbeitt fyri Maersk síðani 2014, tá tað fekk fastan sáttmála í trý ár frá 1. juni 2014 við møguleika fyri eini leinging frá 1. juni 2017. Maersk tillutaði Havila Clipper ein nýggjan sáttmála í mai 2017 í einum føstum tíðarskeiði upp á seks mánaðir við møguleika fyri eini leinging upp á eitt hálvt ár aftrat.
Nýggja avtalan er sostatt eitt beinleiðis framhald av verandi sáttmála.
Kelda: Offshore Energy Today


text:
David McKee er enskur myndprýðari og rithøvundur.
Hann er føddur í 1935.
Hann er kendur fyri m.a. bøkurnar um puntuta fílin, sum fær hinar fílarnar at flenna og spæla. Dentur verður lagdur á tað positiva við at vera øðrvísi.
Útgávur:
1972 Maðurin, sum skuldi halda hús
2000 Fívil
2002 Hvussu er veðrið, Fívil
2002 Hvat gert tú, Fívil?
2003 Nýggi vinurin hjá Fívli
2006 Fívil og vinir. Lita og lær
2006 Fívil og vinir. Søgubók við klistrimerkjum
2017 Gita hvør?
Krógva og blunda!
Viðtal:
Writeaway tosar við David McKee


text:
Maritime Labour Convention, stytt MLC-sáttmálin, kom altjóða í gildi tann 20. august 2013. Føroyar samtyktu sáttmálan tíðliga í 2014, og tess vegna skuldu øll føroysk skip 500 BT og størri verða sýnað og hava fingið MLC certifikat sum prógv fyri, at arbeiðs- og liviumstøðurnar umborð samsvara við MLC-krøvini.
ILO-sáttmálin um starvsviðurskifti hjá sjófólki, varð samtyktur á ráðstevnu hjá ILO í 2006.
Endamálið við MLC-sáttmálanum er at skipa øll nútíðar krøv til starvsviðurskifti hjá sjófólki í ein einfaldan samanhangandi og dagførdan sáttmála. Tilsamans eru heili 38 sáttmálar og 30 tilmæli frá ILO á sjóvinnuøkinum savnað í MLC-sáttmálanum, t.e. næstan allir ILO-sáttmálar og tilmæli síðani 1919. MLC-sáttmálin fevnir um starvsviðurskifti hjá sjófólki sum heild, herundir reglur um starvsavtaluna, arbeiðsumhvørvi og sosiala trygd.
MLC-sáttmálin er bert galdandi fyri handilsskip, og tí er einki krav um, at ásetingarnar í MLC-sáttmálanum verða implementeraðar soleiðis, at hesar koma at galda fyri fiskiskip.
Sáttmálin verður settur í verk við tað, at viðkomandi lóggávan á sjóvinnuøkinum, m.a. sjómannalógin, verður lagað til ásetingarnar í MLC sáttmálanum.
Sáttmálin kann lesast her.
MLC-sáttmálin er ikki galdandi fyri fiskiskip. Tó hava fiskiskip við reglunum í Fráboðan A fingið ásett nýggjar reglur viðvíkjandi persónligari trygd/vernd og arbeiðsumstøðum umborð. Fráboðan A varð sett í gildi fyri øll føroysk skip tann 1. september 2013. Les Fráboðan A her.
Á ensku síðu okkara ber til at lesa um MLC-reglurnar í smálutum.


text:
Tá tú hevur fingið ávísing frá lækna til at taka blóðroyndir og ella EKG, ber til at fara í ambulatoriið hjá Rannóknarstovuni á Landssjúkrahúsinum.Harumframt á Klaksvíkar Sjúkrahúsi, Suðuroyar Sjúkrahúsi og Læknamiðstøðini í Runavík, Gøtudali og Vági.
Land og fæcesprøvar skulu eisini latast inn her. Hav altíð ávísingarseðilin frá lækna við.
Hevur Landssjúkrahúsið sent tær innkalling til blóðroynd gjøgnum "Mínboks", møtir tú upp í ambulatoriunum uttan blóðroyndarseðil.
Bíðitíð
Bíðitíðin er oftast minni enn ein tíma, men kann eisini av ymiskum orsøkum verða nakað longri.
Tað ber ikki til at biðja um tíð til blóðroyndir ella EKG.
Skal eg vera fastandi?
Til summar blóðroyndir skal tú vera fastandi. Spyr læknan um tú ivast.
At vera fastandi merkir:
Mannagond
Starvsfólk av Rannsóknarstovuni taka blóðroyndir, ið læknin hevur umbiðið.
Blóðroyndirnar verða fluttar á Rannsóknarstovuna á Landssjúkrahúsinum til kanningar.
Flestu kanningarnar verða gjørdar her, men ein partur verður sendur uttanlands á serstovur til kanningar.
Svar uppá blóðroyndir
Úrslitini av flestu rutinukanningum fyriliggja í Talgildu Heilsuskipanini dagin eftir.
Summar royndir hava longri svartíð, aloftast 2-3 vikur, men onkuntíð mánaðir.
Tað ber ikki til at ringja beinleiðis á Rannsóknarstovuna at fáa svar.
Avtala við læknan hvussu tú fært svar.
Børn
Børn kunnu fáa eitt lokaldoyvandi evni Xylocain á húðina, árenn tey skulu prikast. Hetta skal vera á 5 til 10 minuttir áðrenn tað virkar.
Eisini ber til at keypa EMLA-krem á Apotekinum at smyrja á. Tað skal sita á uml. hálvan tíma áðrenn blóðprøvarnir verða tiknir.
Les meira um blóðroyndir av børnum her.
HIV-kanning
Tú kanst altíð koma at taka eina blóðroynd til HIV kanning.
Tá er ikki neyðugt at hava ávísingarseðil við, og tú kanst eisini vera anonymur.
CTD-kanning
Til ber at fáa gjørt blóðroynd til CTD-kanning uttan ávísing frá kommunulækna við at gjalda 100 kr. Tá møtir tú bara í ambulatoriinum (blái byggningurin).
Tak niður faldara um CTD her.
Hesar dagar er Rannsóknarstovan stongd
Flaggdag, Grundlógardag, Ólavsøkuaftan, Ólavsøkudag.


text:
DJØF gevur út dagførda ritgerð hjá Kára á Rógvi
Kári á Rógvi Lektari í løgfrøði á Fróðskaparsetrinum vardi doktorsritgerð sína á Háskóla Íslands í 2009. Tá kom ritgerðin út í fyribils útgávu á forlagnum hjá universitetinum.
Síðani hevur DJØF, forlagið hjá donskum búskapar- og løgfrøðingum, vís bókini áhuga og hevur heitt á Kára um at dagføra hana.
Kári fekk í 2012 stipendium at vitja gamla kleystrið San Cataldo á Amalfistrondini í Italia, har hann fór undir at ritstjórna bókina av nýggjum. Seinasta árið er nógv granskingartíð farin til hesa verkætlan, sum nú hevur borið frukt.
Dagførda og endurskoðaða bókin er nú farin til prentingar og kann bíleggjast frá forlagnum. Bókin er 364 síður, og er perman prýdd við tekning eftir Eyvind Dalsgaard, abba Kára. (sí leinkið)
Á permumyndini síggjast nøkur gomul portur ið leiða tankarnar á tær forðingar og fortreytir ið Kári skrivar um í samband við grundlógarroynd.
Bókin mennir háttalag at kanna fortreytir og eyðkenni fyri grundlógarroynd, hvussu dómstólar og aðrir óheftir trætustovnar taka støðu til, hvørt lægri lóg er í samsvari við hægri. Nógv venja verður umrødd og hugt verður at 100-tals úrskurðum úr mongum ymsum londum og løgdømum.
Síðani verður hetta háttalagið brúkt at kanna nærri grundlógarroynd og løgfrøðiligar grundgevingar í norðanlondum søguliga og nútíðarliga. Besta myndin av rættarstøðuni fæst við at fata lógtekst og venju sum part av somu heild.
Serligur dentur verður lagdur á at sýna, hvønn týdning samveldisstøður hava, har bókin vísir á bæði Europeiska Samveldi, men eisini Europeiska Mannrættindasáttmálan sum skipanir av samveldiskendum slagi, har tær hægru lógirnar viga tyngri í teimum óheftu dómstólunum – allarhægsturættunum í Luksemborg og Strassburg – og seta til viks ella broyta lógir samtyktar á tjóðartingi.
Víst verður á, at tær vesturnorrønu løgfrøðiútbúgvingarnar høvdu ikki fyrireikað fólk til, hvat fór at henda við at taka undir við ES og EMRS, at tinglógir fóru at verða mýktar og at teir altjóða sáttmálarnir fóru at fáa alsamt ment innihald, vaksa og broytast í tulking.
Men eisini við at hyggja at søguni, teimum elstu norsku, donsku og íslendsku dómunum, sæst hvussu dynamisk ella mennandi tulking hevur verið partur av norðurlendskari jura, uttan at fakliga umhvørvið hevur vilja givið tí stórvegis ans. Tulkingin av grundlógum á okkara leiðum hevur tó mangan, serliga um miðju 20. øld, verið avmarkandi og hevur burturforklára ásetingar í grundlóg og altjóða sáttmálum.
Rákið í løtuni gongur tó týðiliga ímóti størri denti á rættindi og meginreglur, sum vilja brýna ella enntá seta til viks tinglógir gjørdar óumhugsaðar ella kanska við vilja í stríð við samtyktar hægri meginreglur.
Forðingarnar fyri nøktandi ráðgeving, sum bókin vísir á, er hvussu løgfrøðingar mangan ikki vilja taka til sín nýggjar samtyktir ella ikki duga á at skyna lóg sum kemur fram í mennandi tulking.
Lóg,serliga grundlóg og rættindalóg, er broytilig; og bókin veitir innlit í, hvussu lóg skal grundlógarroynd best skal eygleiðast.
Kári á Rógvi hevur eisini brúkt háttalagið við denti á at eygleiða mennandi tulking av lóg í úrskurðum í næstu bók sínum um føroyskan arbeiðsrætt, sum meira verður at frætta um seinni í summar.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tórshavnar kommuna: Í løtuni fer nakað av vegarbeiði fram á tí einu gøtuni Undir Svartafossi. Økið, har arbeitt verður, er frámerkt við reyðum á hjáløgdu mynd. Arbeiðið hevur við sær, at tað ikki fer at bera til at ganga eftir henni í vanligari arbeiðstíð. Møguliga verður gangandi uttan fyri vanliga arbeiðstíð.
Frá Svartafossi og oman eftir vegnum Undir Svartafossi til rennibreytina skuldi tað borið til at gingið í vanligari arbeiðstíð, tó at roknast kann við nakað av órógvi.
Kommunan heitir á fólk um at vera varin, um tey hava ørindi í økinum.
Um tú veitst okkurt, sum VP ikki veit - skriva so til vp@vp.fo


text:
Brynjukrutt (brynjukruttaættin)
Agonus cataphractus (Linné, 1758)
Stødd: Brynjukrutt verður upp í 21 cm langt, men er vanliga millum 8 og 15 cm.
Dýpi: Vanligast er tað úr 5 metra dýpi niður á 270 metra dýpi. Brynjukrutt er tó eisini fingið úti á 500 metra dýpi.
Litur: Tað er grábrúnt um bakið við 4-5 dimmari kámum blettum. Tað er ljósari undir búkinum, viðhvørt við gráligum blettum. Fjaðrarnar eru gulligar við dimmum blettum ella strikum.
Teinar: R IV-VI; R2 6-8.
Lýsing: Brynjukrutt er langur og klænur fiskur. Um uggarnar er tað væl breiðari enn høgt, og høvuðbreiddin er næstan 1/4 av heildarlongdini. Høvdið framman er kantut og píkut, tveir krókar eru fremst á yvirkjaftinum. Tað er sera klænvaksið frá gotinum og aftureftir. Brynjukrutt er sett við hørðum, kantutum beinplátum. Tað er stívt og hart at føla. Brynjukrutt hevur tvær ryggfjaðrar, báðar umleið líka smáar. Lítið, næstan einki glopp er millum ryggfjaðrarnar. Skeggtræðrir eru á undirkjaftinum.
Eyðkenni: Teir báðir krókarnir fremst á fiskinum. Líkist mest íshavsbrynjukrutti. Munur teirra millum er m.a., at brynjukrutt er breiðari um høvdið og er breiðvaksnari, ryggfjaðrarnar eru næstan áfastar, og at ongir píkar eru á nakkanum.
Týdningur: Brynjukrutt hevur ikki vinnuligan týdning.
da: Panserulk, en: Armed bullhead - Pogge, fr: Asphidophore armé, ís: Broddamús, no: Panserulke, tý: Steinpicker
Útbreiðsla: Brynjukrutt fæst mest sum allastaðni undir Føroyum, inni á firðum, í sundum og úti á landgrunninum, men er ikki fingið á Føroyabanka. Tað er fingið á Suðurlandinum og Vesturlandinum í Íslandi, kring Bretsku Oyggjarnar, í Norðsjónum og nakað inn í Eystarasalt, fram við Noregi norður í Hvítahavið.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.